title: Khytroi

text: Khytroin kaupunki koostui akropoliista eli yläkaupungista sekä alakaupungista. Akropoliina toimi kaupungin pohjoisosassa ollut kukkula, joka nykyisin tunnetaan nimellä Katsourkás. Alakaupunki levittäytyi sen eteläpuolelle. Kaupunginmuureista ei ole säilynyt jäänteitä.


title: Khytroi

text: Kaupungissa tiedetään piirtokirjoitusten perusteella olleen Artemiille, Hermeelle ja Herakleelle omistetut pyhäköt sekä gymnasion, mutta niitä ei ole löydetty. Joku pyhäköistä on mahdollisesti sijainnut akropoliilla. Toiselta kukkulalta kaupungin luoteispuolelta on löydetty Afrodite Pafian pyhäkön rauniot. Pyhäkkö on ollut käytössä arkaaiselta roomalaiselle kaudelle saakka. Khytroihin liittyi myös Apollon Agyateen pyhäkkö, joka on löydetty noin kolme kilometriä kaupungin paikasta etelään. Se on ollut käytössä arkaaiselta hellenistiselle kaudelle. Kaupungin hautausmaat on löydetty sen etelä- ja kaakkoispuolelta.


title: Khytroi

text: Khytroista tehdyt esinelöydöt ovat Kyproksen museossa Nikosiassa. Löytöihin lukeutuu muun muassa suurikokoinen keisari Septimius Severusta esittävä pronssipatsas.


title: Kurion

text: Kurion ( tai "Kourion", ) oli antiikin aikainen kaupunki ja kaupunkivaltio ("polis") Kyproksen saarella. Se sijaitsi noin kaksi kilometriä länteen nykyisestä Episkopísta. Kaupungin arkeologinen alue sijaitsee Isolle-Britannialle kuuluvan Akrotírin tukikohta-alueen sisäpuolella.


title: Kurion

text: Kurion sijaitsi Kyproksen lounaisrannikolla noin 25 kilometriä länteen Amathuksesta ja noin 16 kilometriä länteen nykyisestä Limassolista. Kaupungin lähellä virtasi Lykos-joki. Kurionin kaupunkivaltion hallussa ollut alue oli suhteellisen suurikokoinen, ja sen kooksi on arvioitu yli 500 neliökilometriä.


title: Kurion

text: Kurion oli yksi Kyproksen vanhoista kuningaskunnista. Kreikkalaisen perinteen mukaan sen perustivat Argoksesta tullee asuttajat. Arkeologisten löytöjen perusteella seudulla on ollut mykeneläistä asutusta 1300-luvulla eaa. Kaupunki saattaa olla sama kuin egyptiläisissä lähteissä 1100-luvulla eaa. esiintyvä "Kir". Assyrialaisissa lähteissä se esiintyy puolestaan 600-luvulla eaa. nimimuodossa "Kuri". Kaupungin kansalaisesta käytettiin etnonyymiä "Kūrieus" ().


title: Kurion

text: Kurion liittyi aluksi Joonian kapinaan Persian valtaa vastaan vuosina 499–498 eaa. kaupungin kuninkaan Stasanorin johdolla, ja taisteli kreikkalaisten puolella. Salamiin tasangolla vuonna 498 eaa. käydyssä taistelussa Stasanor kuitenkin petti kreikkalaiset ja vaihtoi Persian puolelle, ja persialaiset voittivat taistelun tämän ansiosta. 300-luvulla eaa. Kurionin kuninkaana toimi Pasikrates, joka osallistui laivoillaan Aleksanteri Suuren hyökkäykseen Tyrokseen vuonna 332 eaa.


title: Kurion

text: Kurion kukoisti vielä hellenistisellä ja roomalaisella kaudella. Se kärsi tuhoja maanjäristyksissä vuosina 332 ja 342 jaa., mutta rakennettiin uudelleen. Varhaiskristillisellä kaudella Kurion toimi piispanistuimena. Sen piispa Filoneides kärsi marttyyrikuoleman Diocletianuksen aikana 284–305 jaa. Myöhempi piispa Zenon oli keskeisenä vaikuttajana saamassa Kyproksen kirkolle itsenäisen aseman Efesoksen kirkolliskokouksessa vuonna 431. Kaupunki hylättiin arabien hyökkäyksen vuonna 647 eaa. jälkeen.


title: Kurion

text:
Kurionin yläkaupunki oli rakennettu luoteis-kaakkoissuuntaiselle kukkulalle lähelle merta. Kaupunki oli ympäröity muurein, joista on kuitenkin säilynyt vain vähän. Kaupungilla ei ole ollut erityisen hyvää satamaa, mutta meressä kaupungin länsipuolella on aallonmurtajan jäänteitä.
Akhilleuksen talo


title: Kurion

text: Akhilleuksen taloksi kutsuttu rakennus sijaitsee kaupungin pohjoisosassa lähellä nykyistä Limassol–Páfos-valtatietä. Sen keskellä oli pylväikköpiha, jonka sivuilla oli huoneita ja pohjoissivulla porttiikki eli pylväikkösisäänkäynti. Talo on saanut nimensä portiikkia koristavasta lattiamosaiikista, joka esittää Akhilleusta Skyroksen saarella Lykomedeen hovissa pukeutuneena neidoksi. Toisessa mosaiikissa kotka sieppaa Ganymedeen Olympos-vuorelle.


title: Kurion

text: Gladiaattorien talo


title: Kurion

text: Gladiaattorien taloksi kutsuttu rakennus sijaitsi Akhilleuksen talosta etelään. Se koostui myös keskuspihasta ja useista huoneista. Se on saanut nimensä kahdesta lattiamosaiikista, jotka esittävät gladiaattoreita. Ensimmäisessä kahden gladiaattorihahmon yläpuolella ovat nimet Margareites () ja Hellenikos (). Toisessa kahden gladiaattorin, Lytras () ja (nimestä vain alkukirjain on säilynyt), keskellä seisoo aseistamaton hahmo, Dareios ().


title: Kurion

text: Eustolioksen talo


title: Kurion

text: Eustolioksen taloksi kutsuttu rakennus sijaitsee kaupungin kaakkoisosassa lähellä teatteria. Siihen kuului kylpyhuoneisto. Talo on saanut nimensä piirtokirjoituksesta, joka mainitsee Eustolioksen kylpylän rakennuttajaksi.


title: Kurion

text:
Teatteri
Teatteri sijaitsi Eustolioksen talon länsipuolella. Sen katsomo oli rinteessä lounaaseen merelle päin. Paikalla oli alun perin kreikkalainen teatteri, joka oli rakennettu 100-luvulla eaa. Myöhemmin paikalle rakennettiin roomalainen teatteri, jonka rauniot paikalla ovat. Teatterissa oli tyypillinen puolikaarenmuotoinen katsomo, samoin puolikaarenmuotoinen (alun perin kreikkalaisessa vaiheessa täysympyrä) orkhestra sekä näyttämörakennus. Teatterin katsomoon mahtui noin henkeä. Katsomoa on kunnostettu.


title: Kurion

text:
Stadion
Stadion sijaitsi kaupungin länsipuolella Apollon Hylateen pyhäkön suunnassa. Se oli rakennettu roomalaisella kaudella 100-luvulla jaa. ja säilyi käytössä 300-luvun jaa. lopulle. Stadion oli tyypillinen U-kirjaimen muotoinen stadionrakennus, ja sen kokonaispituus oli 233 metriä ja leveys 36 metriä. Stadionin katsomoon mahtui noin henkeä.


title: Kurion

text:
Apollon Hylateen pyhäkkö
Apollon Hylateelle omistettu pyhäkkö sijaitsi noin kolme kilometriä kaupungista länteen. Pyhäkköalueella on ollut useita rakennuksia ja rakennusvaiheita alkaen 700-luvulta eaa. Se hylättiin lopullisesti vuosien 332 ja 342 jaa. maanjäristysten jälkeen.


title: Kurion

text: Pyhäkköalueella on kaksi porttia, Pafoksen suunnan portti ja Kurionin suunnan portti. Niiden välissä on ollut pitkä doorilaista tyyliä edustanut pylväshalli. Sen eteläpuolella on viisihuoneinen rakennus, josta ainakin osa oli roomalaiselta ajalta, tarkemmin keisari Trajanuksen ajalta vuodelta 101 jaa. Rakennus on mahdollisesti tarkoitettu votiivilahjoille tai pyhiinvaeltajien majoittamiseen.


title: Kurion

text: Varsinainen Apollonin pyhäkkö sijaitsee alueen pohjoisosassa. Siellä oli Apollonin temppeli, jolle johti kivetty katu. Temppelissä oli neljän pylvään portiikki, pronaos ja opisthodomos. Pyhäkköalueen itäosassa oli kylpylä ja kaakkoisosassa palaistra, jonka keskiössä oli peristyylipiha.


title: Kurion

text: Muut rakennukset ja rakennelmat


title: Kurion

text: Piirtokirjoitusten perusteella Kurionissa on ollut Afroditelle, Dionysokselle, Heralle ja heeros Perseutaalle omistetut pyhäköt sekä gymnasion, mutta näitä ei ole löydetty. Demeterille ja Korelle omistettu pyhäkkö on löydetty stadionin itäpuolelta. Kaupungin hautausmaita on löydetty sen itä- ja eteläpuolelta. Varhaiskristillisen ajan löytöihin kuuluvat basilikakirkon rauniot.


title: Kurion

text: Esinelöydöt


title: Kurion

text: Kurionista tehdyt esinelöydöt ovat Episkopín paikallisessa museossa sekä Kyproksen museossa Nikosiassa.


title: Nicole Billa

text: Nicole Billa (s. 5. maaliskuuta 1996) on itävaltalainen jalkapalloilija, pelipaikaltaan hyökkääjä. Hän on pelannut Itävallan naisten maajoukkueessa muun muassa EM-kisoissa 2017, joissa Itävalta selviytyi välieriin.


title: Nicole Billa

text: Seuratasolla Billa on edustanut saksalaista TSG 1899 Hoffenheimia vuodesta 2015.


title: Lapethos

text: Lapethos (, myös "Lapathos", , "Lēpēthis", ja "Lapithos", , ) oli antiikin aikainen kaupunki ja kaupunkivaltio ("polis") Kyproksen saarella. Se sijaitsi lähellä nykyisiä Lápithoksen (Lapta) ja Karaváksen (Alsancak) kyliä.


title: Lapethos

text: Lapethos sijaitsi Kyproksen pohjoisrannikolla noin 10 kilometriä länteen Keryneiasta lähellä nykyistä Acheiropoíitoksen luostaria. Lapethoksen kaupunkivaltion hallussa ollut alue oli suhteellisen suurikokoinen, ja sen kooksi on arvioitu yli 500 neliökilometriä.


title: Lapethos

text: Lapethos oli yksi Kyproksen vanhoista kuningaskunnista. Kreikkalaisen perinteen mukaan sen perustivat Lakoniasta tulleet asuttajat Praksandroksen johdolla. Arkeologisten löytöjen perusteella kaupunki on ollut olemassa jo myöhäisellä pronssikaudella eli mykeneläisellä kaudella. Kaupungin kansalaisista käytettiin etnonyymejä "Lapētheus" () ja "Lapēthios" ().


title: Lapethos

text: Lapethoksen historiasta tiedetään suhteellisen vähän. Kaupunki löi omaa hopearahaa 400-luvulta eaa. lähtien. Joidenkin sen kuninkaiden nimet 400- ja 300-luvuilta eaa. tunnetaan näiden rahojen kautta. Jossakin vaiheessa kaupunki on kuninkaiden nimistä päätellen ollut foinikialaisten vallassa.


title: Lapethos

text: Lapethoksen nimi esiintyy antiikin historiassa ensimmäisen kerran vasta vuonna 312 eaa., jolloin sen kuninkaana oli Praksippos. Ptolemaios pidätti tämän epäiltynä Antigonoksen puolella olemisesta. Lapethos oli olemassa vielä varhaisella bysanttilaisella kaudella, jolloin se oli piispanistuin. Kaupunki hylättiin arabien hyökkäyksen vuonna 647 jälkeen.


title: Lapethos

text: Lapethoksessa on suoritettu vain vähän arkeologisia kaivauksia, pääasiassa vuosina 1913 ja 1915.


title: Lapethos

text: Lapethoksen raunioita on laajalla alueella rannikolla. Kaupungin akropoliina toimi ilmeisesti sen keskellä sijainnut kallioinen kukkula. Kaupunki oli ympäröity muurein, joiden reitti voidaan jäljittää niiden koko matkalta. Myös kaupungin sataman aallonmurtajista on säilynyt jäänteitä. Läntisen aallonmurtajan pituus on noin 155 metriä ja pohjoisen noin 40 metriä.


title: Lapethos

text: Lapethoksen pyhäköistä tai kulteista ei ole tietoa. Piirtokirjoitusten perusteella kaupungissa oli gymnasion, ja siellä oletetaan olleen myös teatteri. Kaupungin itäpuolelta on löydetty sen hautausmaita sekä antiikin aikaisia kala-altaita, joista suurin on kooltaan noin 30 x 13,3 metriä ja metrin syvyinen.


title: Ledrai

text: Ledrai (, myös , ) oli antiikin aikainen kaupunki Kyproksen saarella. Se sijaitsi Pediaíos-joen tasangolla nykyisen Nikosian eteläosan alueella.


title: Ledrai

text: Ledrain paikalla on ilmeisesti ollut asutusta jo neoliittisella kaudella ja uudelleen viimeistään mykeneläisellä kaudella eli myöhäisellä pronssikaudella. Ledrain kaupunki on ollut olemassa viimeistään geometriselta kaudelta lähtien. Se oli yksi Kyproksen vanhoista kaupunkikuningaskunnista. Assyrialaisissa lähteissä mainitaan kaupunki nimeltä "Ledir", mikä saattaa viitata Ledraihin.


title: Ledrai

text: Kaupungin historiasta antiikin aikana tiedetään vain vähän. Evankelista Markuksen mainitaan käyneen Ledraissa vuonna 52 jaa. matkalla Salamiista Limeniaan. Ledrai oli olemassa vielä varhaiskristillisellä kaudella, jolloin se oli piispanistuin. 300-luvulla sen piispana mainitaan Trifyllios.


title: Ledrai

text: Ledrain jäänteitä on löydetty Nikosian eteläosista venetsialaisaikaisen kaupunginmuurin kummaltakin puolelta pääasiassa sattumalöytöinä. Rakennuslöytöihin lukeutuvat muun muassa Apollonille omistetuksi oletetun pyhäkön jäänteet. Piirtokirjoitusten perusteella kaupungissa tiedetään olleen myös Afroditen kultti ja tälle omistettu pyhäkkö, mutta sitä ei ole löydetty. Ledrain hautausmaita on löydetty kaupungin länsi- ja eteläpuolelta. Esinelöytöihin kuuluu muun muassa mykeneläistä keramiikkaa.


title: Limenia

text: Limenia () oli antiikin aikainen kaupunki Kyproksen saarella. Se sijaitsi saaren luoteisrannikolla nykyisen Mórfounlahden rannalla Limnítiksen kylän paikalla.


title: Limenia

text: Limenian historiasta tiedetään vain vähän. Kaupunki on ollut olemassa ainakin roomalaisella kaudella. Strabon mainitsee kaupungin, mutta sijoittaa sen ilmeisesti virheellisesti saaren sisäosiin etelään Soloista. Kaupunki mainitaan paikkana, jonka kautta evankelista Markus poistui saarelta ja jossa tämä vihki Auksibioksen Soloin piispaksi vuonna 52 jaa. Kaupungin paikalla on tehty joitakin kaivauksia vuonna 1889.


title: Limenia

text: Limenian paikalta on tehty vähäisiä löytöjä pääasiassa roomalaiselta kaudelta. Läheltä rantaa on löydetty pyhäkön jäänteet. Sen veistos- ja muut esinelöydöt ajoittuvat arkaaiselta hellenistiselle kaudelle. Kaupungin nimestä ja sen historian tunnetuista yksityiskohdista päätellen siellä oli satama.


title: Marion (Kypros)

text: Marion (), myöhemmin Arsinoe (), oli antiikin aikainen kaupunki ja kaupunkivaltio ("polis") Kyproksen saarella. Se sijaitsi nykyisen Pólin kylän (myös Pólis) paikalla.


title: Marion (Kypros)

text: Marion sijaitsi Kyproksen luoteisrannikolla lähellä Akamaksen niemeä, suunnilleen Pafoksen ja Soloin puolessa välissä. Se oli rakennettu hieman sisämaahan kahdelle kukkulatasanteelle, joista toinen oli idempi ja sijaitsi heti nykyisen Pólin kylän koillispuolella, ja toinen lännempi ja sijaitsi nykyisen kylän pohjoispuolella. Marionin satama sijaitsi rannikolla noin neljä kilometriä länteen nykyisen Latsín kylän paikalla. Marionin kaupunkivaltion hallussa ollut alue oli suhteellisen suurikokoinen, ja sen kooksi on arvioitu yli 500 neliökilometriä.


title: Marion (Kypros)

text: Marion oli yksi Kyproksen vanhoista kuningaskunnista. Se on arkeologisten löytöjen perusteella perustettu geometrisen kauden alussa. Varhaisin asutus sijaitsi kaupungin itäkukkulalla. Myöhemmin kaupunki levisi länsikukkulan alueelle. Egyptiläisissä lähteissä kaupunki saattaa esiintyä nimimuodossa "Aimar".


title: Marion (Kypros)

text: Marionin varhaisesta historiasta tiedetään vain vähän. Se menestyi läheisten kuparikaivosten sekä Ateenan kanssa käymänsä kaupan ansiosta. Kaupunki liittyi Joonian kapinaan Persian valtaa vastaan vuosina 499–498 eaa., ja persialaiset valtasivat sen takaisin. Vuonna 449 eaa. ateenalaiset vapauttivat kaupungin Persian vallasta Kimonin johdolla. Kaupungin kansalaisista käytettiin etnonyymiä "Marieus" ().


title: Marion (Kypros)

text: Marion löi omaa hopearahaa 400-luvulta eaa. ja pronssirahaa 300-luvulta eaa. lähtien. Muutamien kaupungin kuninkaiden nimet tunnetaan rahojen perusteella. 400-luvun eaa. ensimmäisellä puoliskolla Marionin kuninkaana toimi Sasmaos Doksandroksen poika, noin 449 eaa. Stasioikos I, 400-luvun eaa. lopulla Timokharis ja noin 330–312 eaa. Stasioikos II, joka oli kaupungin viimeinen kuningas. Tämä asettui Aleksanteri Suuren kuoleman jälkeen Antigonoksen puolelle Ptolemaiosta vastaan. Vuonna 312 eaa. Ptolemaios tuhosi kaupungin ja siirrätti sen asukkaat Pafokseen (todennäköisesti samaan aikaan perustettuun Nea Pafokseen).


title: Marion (Kypros)

text: Ptolemaios II perusti Marionin paikalle Arsinoen kaupungin noin vuonna 270 eaa. Ptolemaios nimesi sen sisarensa ja vaimonsa Arsinoen mukaan. Uusi kaupunki kukoisti hellenistisen ja roomalaisen kauden ajan. Varhaiskristillisellä kaudella se toimi piispanistuimena. Kaupungin asukkaista käytettiin etnonyymejä "Arsinoïtēs" () ja "Arsinoeus" (). Tätä Arsinoen kaupunkia ei tule sekoittaa Kyproksen muihin Arsinoe-nimisiin kaupunkeihin.


title: Marion (Kypros)

text: Kaupungin alueella on suoritettu arkeologisia tutkimuksia vuosina 1929 ja 1960, mutta vain vähän kaivauksia.


title: Marion (Kypros)

text: Marionin kaupunki on ollut ympäröity muurein. Kaupungin raunioalueet ovat pääosin nykyisen kylän tai viljelysten peittämiä. Piirtokirjoitusten perusteella Marionissa oli Zeukselle ja Afroditelle omistettu pyhäkkö, Strabonin mukaan Zeukselle pyhitetty lehto. Marionin satamasta on säilynyt aallonmurtajan jäänteitä.


title: Marion (Kypros)

text: Marionin merkittävimmät arkeologiset löydöt ovat hautoja ja hautaesineitä. Itäkukkulan läheltä on löydetty hautoja geometriselta ja arkaaiselta kaudelta, ja länsikukkulan läheltä hautoja klassiselta ja hellenistiseltä kaudelta. Haudoista on löydetty muun muassa attikalaista keramiikkaa sekä kultakoruja. Merkittävimpiin veistoslöytöihin lukeutuu marmorinen niin kutsuttu Marionin kuros, joka on British Museumissa. Hautalöytöihin lukeutuu myös niin kutsuttua kyproslaista kirjoitusta käyttäviä piirtokirjoituksia 500–300-luvuilta eaa.


title: Viktoria Schnaderbeck

text: Viktoria Schnaderbeck (s. 4. tammikuuta 1991) on itävaltalainen jalkapalloilija, pelipaikaltaan puolustaja. Hän on pelannut Itävallan naisten maajoukkueessa muun muassa EM-kisoissa 2017, joissa Itävalta selviytyi välieriin ja Schnaderbeck oli joukkueen kapteeni.


title: Viktoria Schnaderbeck

text: Seuratasolla Schnaderbeck edustaa saksalaista Bayern Müncheniä.


title: Salamis (Kypros)

text: Salamis (, myös "Salamin", , "Salamias", , , myöhemmin "Constantia") oli antiikin aikainen kaupunki ja kaupunkivaltio ("polis") Kyproksen saarella. Se sijaitsi nykyisten Ágios Sérgioksen (Yeni Boğaziçi) ja Égkomin (Tuzla) kylien välisellä alueella.


title: Salamis (Kypros)

text: Salamis sijaitsi Kyproksen itärannikolla olleen poukaman kohdalla Pediaios-joen suun pohjoispuolella, noin seitsemän kilometriä pohjoiseen nykyisestä Famagustasta. Salamiin alue oli tasankoa, joka on saaren suurin ja tunnettiin nimellä Salaminia (nyk. Mesaoría). Salamiin kaupunkivaltion hallussa ollut alue oli suhteellisen suurikokoinen, ja sen kooksi on arvioitu yli 500 neliökilometriä.


title: Salamis (Kypros)

text:
Salamis oli yksi Kyproksen vanhoista kuningaskunnista. Kreikkalaisessa perinteessä sen perustajana pidettiin Teukrosta, Kreikan Salamiin saaren kuningasta, joka osallistui Troijan sotaan. Hän perusti myös Zeus Salaminiokselle omistetun temppelin. Teokroksesta sai alkunsa Kyproksen Salamista aina ajanlaskun alun tienoille saakka hallinnut pappiskuninkaiden Teukridai-hallitsijasuku. Kaupungin kansalaisesta käytettiin etnonyymiä "Salaminios" (), myöhemmin latinaksi "Salaminius".
Historiallisesti Salamis oli todennäköisesti lähellä sijainneen mykeneläisaikaisen, nykyisen kylän mukaan Égkomina (usein "Enkomi") tunnetun asutuksen seuraaja. Égkomia pidetään nykyisin Alasian valtakunnan keskuksena. Salamis perustettiin oletettavasti noin 1000-luvulla eaa. sen jälkeen, kun Égkomi oli mahdollisesti kärsinyt maanjäristyksestä tai sen satama oli liettynyt umpeen, jolloin asukkaat siirtyivät uuden kaupungin paikalle. Tätä tukee myös se, että varhaisimmat arkeologiset löydöt Salamiista ovat protogeometriselta kaudelta.


title: Salamis (Kypros)

text: 500-luvulle eaa. tultaessa Salamis oli noussut koko Kyproksen tärkeimmäksi kaupungiksi. Tuolloin Salamiin kuningas Euelthon (n. 560–525 eaa.) vaati koko saarta valtansa alle. Kaupunki löi omaa rahaa hänen valtakaudeltaan lähtien ensimmäisenä Kyproksen kaupungeista. Joonian kapinan vuosina 499–498 eaa. aikaan Salamiin kuninkaana toimi Euelthonin pojanpoika Gorgos. Hän ei halunnut liittyä kapinaan Persiaa vastaan, mutta hänen nuorempi veljensä Onesilos kaappasi vallan ja sai vapautettua suuren osan saaresta persialaisvallasta. Onesilos kuitenkin kaatui seuranneessa taistelussa Salamiin läheisellä tasangolla, ja persialaiset saivat koko saaren takaisin valtansa alle.


title: Salamis (Kypros)

text: Ateenalaiset piirittivät Salamista Kitionissa kuolleen Kimonin seuraajan Anaksikrateen johdolla vuoden 450 eaa. Salamiin taistelussa, joka oli osa Deloksen meriliiton ja Persian välisiä taisteluita. Ateenalaiset kuitenkin luopuivat piirityksestä persialaisten kanssa tekemällään sopimuksella.


title: Salamis (Kypros)

text:
Salamiin tärkein kuningas oli Euagoras I (411–374/373 eaa.). Hän solmi läheiset suhteet Ateenaan ja pyrki vapauttamaan Kyproksen persialaisvallasta Ateenan avulla. Euagoras oli menestyksekäs aluksi, mutta joutui lopulta noin kymmenen vuotta kestäneen kamppailun jälkeen alistumaan Persian suurkuninkaalle. Hän sai kuitenkin pitää kuninkuutensa Salamiissa. Euagoraan aikana kreikkalainen kulttuuri levisi saarella aikaisempaa enemmän, ja hän suosi filosofeja ja taiteilijoita ja kutsui näitä hoviinsa. Isokrates kirjoitti Euagoraalle ylistyspuheen, joka puolueellisenakin antaa hyvän kuvan tämän pyrkimyksistä taistella foinikialaisia ja muita itämaisia vaikutteita vastaan Salamiissa ja muualla Kyproksella. Euagoraan ja tämän pojan Nikokleen surmasi erään Nikokreonin eunukkiorja.
Ptolemaioksen ja Menelaoksen laivasto kärsi Salamiin edustalla suuren tappion diadokkisotiin kuuluneessa Salamiin taistelussa Demetrios Poliorketeen laivastoa vastaan vuonna 306 eaa. Demetrioksen sotasaaliiseen kuului muun muassa hetaira Lamia. Lopulta Salamis päätyi kuitenkin muun Kyproksen ohella Ptolemaioksen valtaan.


title: Salamis (Kypros)

text: Salamis kukoisti seuranneilla hellenistisellä ja roomalaisella kaudella. Ptolemaiosten valtakaudella se menetti kuitenkin asemansa saaren tärkeimpänä kaupunkina Pafokselle, joka toimi saaren hallintokeskuksena. Salamis säilyi silti saaren suurimpana kaupunkina, ja siellä oli suurimmillaan noin asukasta.


title: Salamis (Kypros)

text: Roomalaisella kaudella Salamiissa asui paljon juutalaisia, ja siellä oli useita synagogia. Myös kristinusko tuli kaupunkiin varhain apostoli Paavalin sekä kaupungista kotoisin olleen apostoli Barnabaan toiminnan kautta. Barnabas myös haudattiin Salamiihin sen jälkeen, kun tämä koki marttyyrikuoleman kaupungissa vuonna 57 jaa. Kaupunki tuhottiin juutalaisten kapinoitua keisari Trajanuksen aikana.


title: Salamis (Kypros)

text: Salamis kärsi pahoin maanjäristyksistä vuosina 332 ja 342 jaa. Konstantinus Suuri rakennutti kaupungin uudelleen. Se sai uuden nimen "Constantia", ja siitä tuli jälleen saaren hallinnollinen keskus ja merkittävin kaupunki. Kaupunki toimi piispanistuimena, ja sen tunnetuin piispa oli Epifanios noin vuonna 367. Arabit tuhosivat kaupungin vuonna 647/648. Keskiajalla saaren keskus siirtyi rannikolla olleesta Salamiista turvallisempaan paikkaan sisämaahan nykyiseen Nikosiaan, joka on edelleen Kyproksen pääkaupunki.


title: Salamis (Kypros)

text: Salamiin arkeologiset kaivaukset alkoivat 1800-luvun loppupuolella.


title: Salamis (Kypros)

text: Salamiin raunioalue on Kyproksen suurin ja käsittää noin 150 hehtaarin kokoisen alueen rannikolla Famagustan pohjoispuolella. Vain pieni alue kaupungista on kaivettu. Salamis on ollut ympäröity muurein, joista osia on jäljellä. Muurien varhaisimmat osat ovat geometriselta ja arkaaiselta kaudelta. Kaupungin satama sijaitsi lahdessa ja joen suussa kaupungin eteläosassa. Sen aallonmurtajista on löydetty osia.


title: Salamis (Kypros)

text: Salamiin löytöihin lukeutuvat muun muassa agora, Zeus Olympiokselle omistettu temppeli, roomalainen teatteri, gymnasion ja kylpylä. Kaupungin hautausmaat ovat olleet tasangolla kaupungin länsipuolella. Varhaiskristilliseltä ajalta on löydetty kaksi basilikakirkkoa.


title: Salamis (Kypros)

text:
Agora
Kreikkalais-roomalaisen agoran koko oli noin 217 x 60 metriä. Sen reunoilla on ollut pylväiköt, joista on säilynyt paljon jäänteitä. Pylväät edustivat korinttilaista tyyliä. Niiden korkeus oli noin 8,2 metriä ja ne oli sijoiteltu noin 4,6 metrin välein.


title: Salamis (Kypros)

text: Agoran etelälaidalla sijaitsi Zeus Olympiokselle omistettu temppeli. Se oli rakennettu alun perin hellenistisellä kaudella. Temppeli seisoi korkealla stylobaatilla ja edusti ainakin myöhemmässä vaiheessa korinttilaista tyyliä.


title: Salamis (Kypros)

text: Agoran pohjoispuolella oli suuri vesisäiliö, jossa oli holvattu katto ja sitä tukemassa 39 pilaria. Se oli rakennettu roomalaisella kaudella keisari Septimius Severuksen aikana. Säiliö sai vetensä Khytroin kaupungin lähellä sijainneesta lähteestä (nyk. Kefalóvrysi) 56 kilometrin päästä akveduktia pitkin. Akveduktista on säilynyt jäänteitä kaupungin läheisellä tasangolla. Akvedukti säilyi käytössä varhaiselle bysanttilaiselle kaudelle saakka.


title: Salamis (Kypros)

text:
Gymnasion
Gymnasion oli rakennettu alun perin hellenistisellä kaudella ja uudelleen roomalaisella kaudella. Se tuhoutui oletettavasti maanjäristyksessä 300-luvulla jaa., jonka jälkeen se muutettiin kylpyläksi. Gymnasionin ytimessä oli palaistra-keskuspiha, jonka koko oli noin 50 x 38 metriä. Se oli ympäröity kaikilta neljältä sivuilta korinttilaista tyyliä edustaneilla pylväiköillä. Sisäänkäynti oli eteläsivulta. Eteläpuolella sijaitsi myös latriini eli käymälä, jossa oli tilaa 44 hengelle. Kylpylävaiheen raunioita on erityisesti rakennuskokonaisuuden itäosassa. Niihin kuuluu hypokausteja sekä sudatoriumin (höyrykylpy), kaldariumin (kuuma kylpy) ja praefurniumin jäänteitä.


title: Salamis (Kypros)

text:
Teatteri
Teatteri sijaitsi noin 100 metriä etelään gymnasionista. Se oli rakennettu varhaisella keisarikaudella, todennäköisesti keisari Augustuksen aikana. Sitä uusittiin ensimmäisellä vuosisadalla ja 100-luvulla jaa. Teatterin keskiössä oli puoliympyrän muotoinen orkhestra, jonka halkaisija oli noin 27 metriä. Katsomon halkaisija oli noin 104 metriä, ja siinä oli ainakin 50 penkkiriviä. Siihen mahtui arviolta noin henkeä. Näyttämörakennuksen pituus oli noin 40 metriä. Teatterin katsomoa on kunnostettu, ja sitä käytetään jälleen esityksiin kesäaikana.


title: Salamis (Kypros)

text: Teatteri ja gymnasion oli yhdistetty toisiinsa kivetyllä pylväikkökadulla. Niiden välisellä alueella sijaitsi myös amfiteatteri.


title: Salamis (Kypros)

text: Hautausmaat


title: Salamis (Kypros)

text: Salamiin laajat hautausmaat levittäytyvät kaupungin länsipuoliselle tasangolle, ja ulottuvat nykyisten Ágios Sérgioksen ja Égkomin kylien alueille sekä Apostoli Barnabaan luostarille. Haudat ajoittuvat geometriselta roomalaiselle kaudelle. Merkittävimpiä ovat arkaaisen kauden niin kutsutut Kuninkaiden haudat, joita on yli sata, ja jotka ajoittuvat pääosin 700- ja 600-luvuille eaa. Monet haudat ja niiden hautaukset muistuttavat mykeneläisiä hautoja ja homeerisia hautatapoja. Haudoille johtaa suuret, alaspäin viettävät dromokset eli käytävät, yleensä itäpuolelta. Hautakammiot on ryöstetty kauan sitten, mutta dromoksista on tehty paljon esinelöytöjä. Osalle haudoista on annettu nimet ja numerot.


title: Salamis (Kypros)

text: Hauta 3 sijaitsee tasangolla Salamiin ja Apostoli Barnabaan luostarin välisellä alueella. Se on suurikokoinen tumulus-hauta, joka on ajoitettu noin vuoteen 600 eaa., mutta muistuttaa mykeneläistä tholos-hautaa. Hautakummulle johtavan dromoksen pituus on noin 29 metriä ja leveys noin kuusi metriä. Haudasta on löydetty vaunujen ja neljän vaunuja vetäneen hautauksen yhteydessä uhratun hevosen jäänteet.


title: Salamis (Kypros)

text: Hauta 50 tunnetaan ”Pyhän Katariinan vankilana”. Se on alun perin peräisin 600-luvulta eaa. ja rakennettiin uudelleen roomalaisella kaudella. Haudan dromoksen koko on noin 28 x 13 metriä. Myös tästä haudasta on löydetty kahden hevosen jäänteet. Hauta toimi bysanttilaisella ajalla Pyhälle Katariinalle omistettuna kappelina. Paikallinen tarina yhdistää sen pyhimyksen legendassa esiintyvään vangitsemispaikkaan, vaikka yleensä tämän elämän tapahtumat sijoitetaan Aleksandriaan.


title: Salamis (Kypros)

text: Hauta 77 sijaitsee lähellä Égkomin kylää. Se on myös tumulus-hauta, ja ajoittuu klassisen kauden lopulle. Hautakummun alta on löydetty noin 17 x 11,5 metrin kokoinen eksedra sekä hautarovion ja patsaiden jäänteitä, mutta ei itse hautauksen merkkejä. Hauta oletetaan Salamiin viimeisen kuninkaan Nikokreonin kenotafiksi. Tämä teki perheineen itsemurhan vuonna 311 eaa. polttamalla palatsinsa, koska ei suostunut antautumaan Ptolemaiokselle.


title: Salamis (Kypros)

text: Hauta 79 sijaitsee ”Pyhän Katariinan vankilan” eteläpuolella. Se on löydetyistä haudoista rikkain ja ajoittuu 700-luvun eaa. lopulle. Hautakammion etupuolella oli propylaion-pylväikkö. Myös tästä haudasta on löydetty merkkejä hevosten ja vaunujen hautaamisesta. Haudasta on löydetty myös muun muassa hautahuonekaluja ja suuri pronssikattila.


title: Salamis (Kypros)

text: Kuninkaallisten hautojen pohjoispuolelta on löydetty lukuisia kallioon kaiverrettuja hautoja. Vainajille oli uhrattu hedelmiä ja savifiguriineja. Pikkulapsia oli haudattu ruukkuihin, joista useimmat olivat rhodoslaista ja jotkut myös attikalaista alkuperää. Haudoista on löydetty muun muassa keramiikkaa, alabasteriastioita, pronssipeilejä, kultakoruja, sinettikiviä ja skarabeita.


title: Salamis (Kypros)

text: Apostoli Barnabaan hautana on pidetty paikkaa, johon vuonna 477 rakennettiin Apostoli Barnabaan luostari.


title: Salamis (Kypros)

text: Esinelöydöt


title: Salamis (Kypros)

text: Salamiista tehdyt esinelöydöt ovat Kyproksen museossa Nikosiassa sekä paikallisessa museossa Famagustassa.


title: Soloi (Kypros)

text: Soloi (, ) oli antiikin aikainen kaupunki ja kaupunkivaltio ("polis") Kyproksen saarella. Se sijaitsi lähellä nykyistä Karavostásin (Gemikonağı) kylää.


title: Soloi (Kypros)

text: Soloi sijaitsi Kyproksen luoteisrannikolla nykyisen Mórfounlahden rannalla pienen joen suussa. Sen akropolis eli yläkaupunki sijaitsi kukkulalla, ja alakaupunki levittäytyi sen pohjoispuolelle kukkulan ja meren väliselle alueelle. Soloissa oli merkittävä satama. Soloin kaupunkivaltion hallussa ollut alue oli suhteellisen suurikokoinen, ja sen kooksi on arvioitu yli 500 neliökilometriä.


title: Soloi (Kypros)

text: Kyproksen Soloita ei tule sekoittaa Soloin kaupunkiin Kilikiassa.


title: Soloi (Kypros)

text:
Soloi oli yksi Kyproksen vanhoista kuningaskunnista. Kreikkalaisen perinteen mukaan se olisi ollut Ateenan siirtokunta, jonka perustajat olivat Akamas ja Faleros. Toisen perinteen mukaan seudulla sijaitsi varhaisempi, Soloita edeltänyt kaupunki "Aipeia", jonka perusti Akamaan velipuoli Demofon. Sekä Akamas että Demofon tunnettiin Troijan sotaan osallistumisesta. Kaupungin seutu on ollut asuttu viimeistään myöhäisellä pronssikaudella eli mykeneläisellä kaudella läheisten kuparikaivosten vuoksi, ja varsinainen kaupungin paikka viimeistään geometrisella kaudella.
Nimen "Soloi" kaupunki sai ateenalaisesta lainsäätäjä Solonista. Tämän kerrotaan vierailleen saarella ja neuvoneen Aipeian kuningasta Filokyprosta siirtämään kaupungin sen epäedullisesta paikasta rannikkotasangolle. Filokypros nimesi kaupungin uudelleen Solonin mukaan. Diogenes Laertios esittää Solonin itse perustaneen kaupungin ja antaneen sille oman nimensä. Kaupungin kansalaisesta käytettiin etnonyymiä "Solios" (), monikossa "Solioi" (, erotuksena Kilikian Soloin asukkaista, joista käytetiin etnonyymiä "Soleis", ). Assyrialaisissa lähteissä kaupunki esiintyy nimimuodossa "Sillua".


title: Soloi (Kypros)

text: Soloi liittyi Joonian kapinaan Persian valtaa vastaan vuosina 499–498 eaa. Tuolloin kaupungin kuninkaana toimi Aristokypros, Filokyproksen poika, joka kaatui taistelussa Salamiin lähellä. Soloi vastusti pitkään persialaisten piiritystä, mutta nämä valtasivat kaupungin lopulta vuonna 498/497 eaa. Soloi löi omaa hopearahaa klassiselta kaudelta 400-luvulta eaa. lähtien. Vuonna 391 eaa. Soloi oli Amathuksen ja Kitionin kanssa liitossa Euagoras I:n Salamista vastaan. 300-luvulla eaa. kaupungin kuninkaina vaikuttivat Stasias, Stasikrates ja Pasikrates.


title: Soloi (Kypros)

text: Klassisen ja hellenistisen kauden taitteessa kaupunki vaikuttaa olleen Kyproksen merkittävimpiä Salamiin jälkeen. Soloi auttoi Aleksanteri Suurta Tyroksen piirityksessä vuonna 332 eaa. Aleksanterin laivastossa Induksen sotaretkellä kyproslaisia laivoja johti muun muassa soloilainen Nikokles, Pasikrateen poika. Sotaretkeen osallistui myös soloilainen Stasanor, joka sai Aleksanterilta hallittavakseen Arian, Drangianan, Baktrian ja Sogdianan. Soloista olivat kotoisin myös merenkulkija Hieron sekä historioitsija Klearkhos, joka kuului Aristoteleen oppilaisiin.


title: Soloi (Kypros)

text: Soloin viimeinen kuningas oli Eunostos, joka oli todennäköisesti Pasikrateen vanhin poika. Soloi oli ainoa Kyproksen kuningaskunnista, joka säilyi ainakin jonkin aikaa, kun Ptolemaios I sai saaren haltuunsa ja lakkautti muut kuningaskunnat. Tämä oli seurausta siitä, että Pasikrates oli liittynyt Ptolemaioksen puolelle vuonna 321 eaa.


title: Soloi (Kypros)

text: Soloi kukoisti hellenistisellä ja roomalaisella kaudella. Varhaiskristillisellä ajalla se toimi piispanistuimena. Sen ensimmäinen piispa oli Auksibios noin 52–102/103 jaa., joka sai piispanvihkimyksensä Limeniassa evankelista Markukselta. Kaupunki säilyi olemassa varhaisbysanttilaiselle kaudelle saakka. Se hylättiin arabien hyökkäyksen vuonna 647 jaa. myötä.


title: Soloi (Kypros)

text: Soloi oli ympäröity kaupunginmuurein. Muuri kiersi akropoliin ja eteni sieltä rannikolle, jossa se jatkui sataman allonmurtajina sekä sen itä- että länsipuolella. Muurin jäänteitä on säilynyt erityisesti akropoliin rinteessä. Myös aallonmurtajista on säilynyt osia.


title: Soloi (Kypros)

text: Akropoliilta on löydetty arkaaisen kreikkalaisen temppelin rauniot. Strabonin mukaan Soloissa oli Afroditelle ja Isikselle omistetut temppelit. Kaupungissa tiedetään olleen myös Zeukselle omistettu temppeli. Kaupungin muut pyhäköt oli omistettu ainakin Kybelelle, Serapikselle, Dioskuureille, Erokselle, Priapokselle ja mahdollisesti myös Mithralle.


title: Soloi (Kypros)

text: Akropoliilla sijaitsi ilmeisesti kuninkaallinen palatsi, mutta siitä on kaivettu vain vähäisiä osia. Huomattavin rakennusjäänne on roomalainen teatteri akropoliin koillisrinteessä. Sen katsomon halkaisija on ollut noin 52 metriä ja puoliympyrän muotoisen orkhestran halkaisija noin 17 metriä. Näyttämörakennuksen koko oli noin 36,2 x 13,2 metriä. Teatteriin on mahtunut noin katsojaa.


title: Soloi (Kypros)

text: Myös osa alakaupungista on kaivettu esiin, mukaan lukien työpajoja sekä suuren, lähes viisi metriä leveän ja pylväiköin reunustetun itä-länsisuuntaisen pääkadun jäänteet. Kaupungin hautausmaita on löydetty erityisesti sen itä- ja eteläpuolelta. Varhaisimmat haudat ovat kyprogeometriselta kaudelta. Varhaiskristilliseltä kaudelta on löydetty basilikakirkon rauniot.


title: Soloi (Kypros)

text: Soloista tehdyt esinelöydöt ovat pääosin Kyproksen museossa Nikosiassa.


title: Kearsarge-luokka

text: Kearsarge-luokka oli Yhdysvaltain laivaston kahden 1900-luvun alussa valmistetun aluksen muodostama predreadnought taistelulaivaluokka. Alukset oli suunniteltu rannikkopuolustuksen tarpeisiin ja kummankin aluksen tilaus vahvistettiin vuonna 1895. Kumpikaan alus ei osallistunut merkittävään taisteluun, vaikka ne kuuluivatkin niin kutsuttuun suureen valkoiseen laivastoon.


title: Tamassos

text: Tamassos (, myös "Tamasos/Temesē", , ) oli antiikin aikainen kaupunki Kyproksen saarella. Se sijaitsi nykyisen Politikón kylän paikalla.


title: Tamassos

text: Tamassos sijaitsi lähes Kyproksen saaren keskellä Pediaíos-joen länsirannalla lounaaseen nykyisestä Nikosiasta. Sen kautta kulki tie Soloista Tremithukseen. Kaupunki oli suhteellisen suurikokoinen, ja nykyinen Politikón kylä kattaa vain osan sen alueesta. Tamassos tunnettiin erityisesti kuparistaan, sillä se sijaitsi yhdellä saaren tärkeimmistä kuparikaivosalueista. Kaupungin ympäristö oli hedelmällistä maaperää.


title: Tamassos

text: Tamassoksen syntyhistoriaa ei tunneta. Paikka on ilmeisesti asutettu hyvin varhain sen kupariesiintymien vuoksi. Pronssikaudella Tamassos oli ilmeisesti Kyproksen tärkeintä kuparin kaivamisen ja kaupan aluetta. Varhaisin maininta siitä tässä yhteydessä on Homeroksella nimellä "Temesē". Assyrialaisissa lähteissä kaupungin nimi esiintyy oletettavasti muodossa "Tamesu". Kaupungin nimen alkuperäksi on esitetty foinikian sana "themaes", joka tarkoittaa ”sulattamista”. Myöhempi antiikin aikainen kaupunki seurasi pronssikautista asutusta samalla paikalla.


title: Tamassos

text: Kaupungin varhaisin historiallisesti tunnettu tapahtuma ajoittuu 300-luvun eaa. puoleen väliin. Tuolloin Tamassoksen kuningas Pasikypros myi kuningaskuntansa 50 talentilla Kitionin kuninkaalle Pumiathonille ja vetäytyi eläkkeelle Amathukseen. Aleksanteri Suuri valtasi kaupungin ja antoi sen Salamiin kuninkaalle Pnytagoraalle. Kaupunki kukoisti edelleen hellenistisellä ja roomalaisella kaudella. Varhaiskristillisellä kaudella se toimi piispanistuimena. Kaupungin kristillinen seurakunta oli oletettavasti saaren varhaisin.


title: Tamassos

text: Tamassoksen kaupunki koostui akropoliista eli yläkaupungista sekä alakaupungista. Akropoliina toimi ilmeisesti kaupungin eteläosassa ollut kukkula. Kaupungin muureista on säilynyt joitakin jäänteitä.


title: Tamassos

text: Kaupungin koillispuolelta Pediaíos-joen rannalta on löydetty Apollonille omistetun pyhäkön rauniot. Paikalta löydettiin vuonna 1836 Apollonin pronssipatsaasta peräisin oleva niin kutsuttu ”Chatsworthin pää”, joka on nykyisin British Museumissa. Kaupungin pohjoispuolelta on paikannettu Jumalten äidin pyhäkkö. Piirtokirjoitusten mukaan kaupungissa on ollut myös Afroditelle, Asklepiokselle, Artemiille ja Dionysokselle omistetut pyhäköt.


title: Tamassos

text: Kaupungin hautausmaat on löydetty sen pohjois- ja länsipuolilta. Merkittävimpiin hautoihin kuuluvat kaksi niin sanottua kuningashautaa, joista toisessa on yksi ja toisessa kaksi hautakammiota. Alas kummallekin haudalle johtaa portaistettu dromos eli käytävä.


title: Thronoi

text: Thronoi (, ) oli antiikin aikainen kaupunki Kyproksen saarella. Se sijaitsi samannimisellä niemellä saaren kaakkoisrannikolla, nykyisen Sotíran kylän Agía Théklan alueella noin kahdeksan kilometriä länteen nykyisestä Agía Nápasta.


title: Thronoi

text: Thronoin kaupungista tiedetään vain vähän. Strabon ja Ptolemaios mainitsevat sen, mutta Strabonin maininnasta jää epäselväksi, koskeeko se niemeä vai kaupunkia. Paikalla on paljon jäänteitä hellenistisen ja roomalaisen kauden kaupungista. Niihin kuuluu muun muassa kaupunginmuuria, pyhäkön jäänteet sekä kallioon kaivettuja kammioita. Paikalla on suoritettu vain vähän arkeologisia tutkimuksia.


title: Tremithus

text: Tremithus ( tai "Tremithous", myös "Tremēthūs", , "Trimythos", ) oli antiikin aikainen kaupunki Kyproksen saarella. Se sijaitsi saaren itäisissä sisäosissa nykyisen Tremetousián kylän lähellä.


title: Tremithus

text: Tremithuksen historiasta tiedetään vain vähän. Se vaikuttaa kukoistaneen hellenistiseltä varhaiselle bysanttilaiselle kaudelle. Ptolemaios mainitsee sen Kyproksen sisämaan kaupunkien joukossa. Stefanos Byzantionlainen kutsuu sitä kyläksi ja sanoo sen saaneen nimensä alueella kasvaneesta tärpättipistaasista ("terebinthos", "Pistacia terebinthus"). Kaupungin asukkaista käytettiin etnonyymejä "Tremithūsios" () ja "Tremithopolitēs" ().


title: Tremithus

text: Varhaiskristillisellä kaudella Tremithus oli piispanistuin, ja sen ensimmäinen piispa oli Spyridon, jonka tiedetään osallistuneen muun muassa Nikean kirkolliskokoukseen vuonna 325.


title: Tremithus

text: Tremithus on ollut suhteellisen pieni kaupunki. Joitakin sen jäänteitä on löydetty nykyisen kylän ympäristöstä. Piirtokirjoituksen perusteella kaupungissa on ollut Apollonin kultti ja pyhäkkö. Tiet yhdistivät Tremithuksen Salamiihin ja Kitioniin. Kaupungin hautausmaat on löydetty sen eteläpuolelta.


title: Sarah Zadrazil

text: Sarah Zadrazil (s. 19. helmikuuta 1993) on itävaltalainen jalkapalloilija, pelipaikaltaan hyökkääjä. Hän on pelannut Itävallan naisten maajoukkueessa muun muassa EM-kisoissa 2017, joissa Itävalta selviytyi välieriin ja Zadrazil teki yhden maalin.


title: Sarah Zadrazil

text: Seuratasolla Zadrazil edustaa saksalaista 1. FFC Turbine Potsdamia.


title: Eurooppatie E80

text: Eurooppatie E80 on noin 6 100 kilometriä pitkä itä-länsisuuntainen eurooppatie, joka alkaa Portugalin Lissabonista ja päättyy Turkin ja Iranin väliselle Gürbulakin rajanylityspaikalle. Tie kulkee Portugalin, Espanjan, Ranskan, Italian, Kroatian, Montenegron, Serbian, Kosovon, Bulgarian ja Turkin valtioiden alueilla. Suurimpia kaupunkeja tien varrella ovat Lissabon, Valladolid, Toulouse, Nizza, Genova, Rooma, Podgorica, Pristina, Sofia, Istanbul ja Erzurum. Italian Pescaran ja Kroatian Dubrovnikin välillä tie kulkee laivareittinä Adrianmeren yli.


title: Kirsi Tykkyläinen

text: Kirsi Tykkyläinen (s. 28. elokuuta 1949 Pieksämäki) on suomalainen entinen diplomaatti ja kansainvälinen elokuva-alan vaikuttaja.


title: Kirsi Tykkyläinen

text: Tykkyläinen varttui opettajaperheessä Pieksämäellä. Venäjän kieltä opiskeltuaan hän työskenteli vuosina 1975–1983 Helsingin yliopiston venäjän kielen ja kirjallisuuden lehtorina ja sitten Suomen elokuvasäätiössä kansainvälisten asioiden päällikkönä. Vuosina 2002–2006 hän toimi kulttuurineuvoksena Suomen Moskovan-lähetystössä ja kutsuttiin sitten Moskovan elokuvajuhlien johtajaksi vuosiksi 2007–2009. Suomen Pietarin-insituutin johtajana hän toimi 2011–2012.


title: Kirsi Tykkyläinen

text: Kirsi Tykkyläisen tytär on näyttelijä Maria Järvenhelmi.


title: Urania (Kypros)

text: Urania ( tai "Ourania") oli antiikin aikainen kaupunki Kyproksen saarella. Se sijaitsi Kyproksen koillisosan pitkän niemimaan, nykyisen Karpasían niemimaan, pohjoisrannikolla joitakin kilometrejä itään Karpasian kaupungista ja noin kahdeksan kilometriä koilliseen nykyisestä Rizokárpason kylästä.


title: Urania (Kypros)

text: Uranian historiasta tiedetään suhteellisen vähän. Kaupunki on hautalöytöjen perusteella saattanut olla olemassa jo geometrisella ja arkaaisella kaudella. Kaupungin varsinaisen paikan arkeologisten löytöjen perusteella se olisi kuitenkin ollut olemassa vasta klassisella kaudella. Demetrios Poliorketes valtasi kaupungin vuonna 306 eaa. rantauduttuaan joukkoineen Kyprokselle Karpasiassa. Tämän jälkeen hän eteni sieltä kohti Salamista. Kaupunki kukoisti edelleen hellenistisellä ja roomalaisella kaudella ja aina varhaiselle bysanttilaiselle kaudelle saakka. Se hylättiin arabien hyökkäysten vuonna 647 jaa. jälkeen.


title: Urania (Kypros)

text: Kaupungin alueella on suoritettu joitakin kaivauksia vuonna 1938.


title: Urania (Kypros)

text: Uranian raunioalue käsittää laajan alueen rannalla sekä sisämaan rinteillä. Kaupungin akropolis sijaitsi kaupungin eteläosassa. Akropoliilta on löydetty jonkun rakennuksen rauniot. Ne ovat mahdollisesti peräisin pyhäköstä tai linnoituksesta. Alakaupunki levittäytyi akropoliin ja meren väliselle alueelle. Sieltä on löydetty useiden rakennusten osia, kuten pylväänosia. Kaupungin satamana toimi hevosenkengänmuotoinen luonnonsatamalahti. Sen rannalla on joitakin jäänteitä satamarakennelmista.


title: Urania (Kypros)

text: Kaupungin hautausmaita on löydetty sen länsipuolelta. Haudat ajoittuvat klassiselta hellenistiselle kaudelle. Bysanttilaisen ajan löytöihin lukeutuvat kolmen kirkon rauniot. Ne ovat nykyisin parhaiten näkyvät jäänteet paikalla.


title: Urania (Kypros)

text: Kaupungin paikalta tehdyt esinelöydöt ovat Kyproksen museossa Nikosiassa ja osaksi museoissa eri puolilla maailmaa, kuten Ashmolean Museumissa Oxfordissa.


title: Urania (täsmennyssivu)

text: Urania ( tai "Ourania", "taivaallinen") voi viitata seuraaviin:


title: Virginia Kirchberger

text: Virginia Kirchberger (s. 25. toukokuuta 1993) on itävaltalainen jalkapalloilija, pelipaikaltaan puolustaja. Hän on pelannut Itävallan naisten maajoukkueessa muun muassa EM-kisoissa 2017, joissa Itävalta selviytyi välieriin.


title: Virginia Kirchberger

text: Seuratasolla Kirchberger edustaa saksalaista MSV Duisburgia. Vuodet 2011–2014 hän edusti BV Cloppenburgia ja kauden 2015–2016 1. FC Kölniä.


title: Allison Miller

text: Allison Miller (s. 2. syyskuuta 1985 Rooma, Italia) on yhdysvaltalainen näyttelijä. Hänet tunnetaan muun muassa NBC:n sarjoista "Kings" ja "Ryhmäterapian tarpeessa", Foxin scifisarjasta "Terra Nova", sekä Syfyn draamasarjasta "Incorporated - pimeyden verkko".


title: Allison Miller

text: Miller syntyi Roomassa Margo ja John Winn Millerille vuonna 1985. John työskenteli journalistina yhdysvaltalaiselle The Olympian -sanomalehdelle.


title: Allison Miller

text: Yhdysvaltoihin muutettuaan Miller asui Kentuckyn ja Pennsylvanian osavaltioissa, kunnes kouluaikana Floridan Tallahasseessa tykästyi näyttelemiseen. Usein muuttamaan joutunut Miller on opiskellut Bostonin–, Memphisin Rhodesin ja Floridan yliopistossa.


title: Allison Miller

text: Miller jätti yliopiston kesken vuonna 2006 ja muutti Hollywoodiin tavoittelemaan näyttelijän uraa.


title: Allison Miller

text: Millerin ensimmäinen televisioesiintyminen oli tosi-tv ohjelmassa "In Search of the Partridge Family". Vuonna 2009 hänen ensimmäinen suurempi televisiorooli oli NBC:n draamasarjassa "Kings".


title: Allison Miller

text: Vuonna 2010 Miller kiinnitettiin Skyen rooliin Foxin scifisarjassa "Terra Nova". Vuosina 2012–13 Miller oli pääroolissa tilannekomediassa "Ryhmäterapian tarpeessa".


title: Allison Miller

text: Elokuvakankaalla Millerin ensimmäinen päärooli oli vuonna 2014 julkaistussa kauhuelokuvassa "Devil's Due".


title: Allison Miller

text: Syfy kiinnitti Millerin vuonna 2016 alkaneen "Incorporated - pimeyden verkko" draamasarjan päärooliin. Miller oli pääroolissa vuonna 2017 julkaistussa Netflix sarjassa Kolmetoista syytä.


title: Allison Miller

text: Miller meni naimisiin koomikkona ja näyttelijänä tunnetun Adam Neen kanssa kesällä 2012.


title: Carina Wenninger

text: Carina Wenninger (s. 25. toukokuuta 1993) on itävaltalainen jalkapalloilija, pelipaikaltaan puolustaja. Hän on pelannut Itävallan naisten maajoukkueessa muun muassa EM-kisoissa 2017, joissa Itävalta selviytyi välieriin.


title: Carina Wenninger

text: Seuratasolla Wenninger on edustanut saksalaista Bayern Müncheniä vuodesta 2007.


title: Eurooppatie E90

text: Eurooppatie E90 on yksi itä-länsisuuntaisista eurooppateistä. Se alkaa Portugalin Lissabonista ja päättyy Turkin ja Irakin rajalla sijaitsevalle Ibrahim Khalilin raja-asemalle. Tie kulkee Portugalin, Espanjan, Italian, Kreikan ja Turkin halki, ja suurimpia kaupunkeja tien varrella ovat Lissabon, Madrid, Barcelona, Palermo, Thessaloniki, Bursa, Ankara ja Adana. Tie on piirretty kulkemaan laivareittinä Barcelonan ja Sisilian välillä sekä Italian Brindisistä Kreikan Igoumenítsaan.


title: Manuela Zinsberger

text: Manuela Zinsberger (s. 19. lokakuuta 1995) on itävaltalainen jalkapalloilija, pelipaikaltaan maalivahti. Hän on pelannut Itävallan naisten maajoukkueessa muun muassa EM-kisoissa 2017, joissa Itävalta selviytyi välieriin.


title: Manuela Zinsberger

text: Seuratasolla Zinsberger on edustanut saksalaista Bayern Müncheniä vuodesta 2014.


title: Katharina Schiechtl

text: Katharina Schiechtl (s. 27. helmikuuta 1993) on itävaltalainen jalkapalloilija, pelipaikaltaan keskikenttäpelaaja. Hän on pelannut Itävallan naisten maajoukkueessa muun muassa EM-kisoissa 2017, joissa Itävalta selviytyi välieriin.


title: Katharina Schiechtl

text: Seuratasolla Schiechtl on edustanut saksalaista Werder Bremeniä vuodesta 2013.


title: Sarah Puntigam

text: Sarah Puntigam (s. 13. lokakuuta 1992) on itävaltalainen jalkapalloilija, pelipaikaltaan keskikenttäpelaaja. Hän on pelannut Itävallan naisten maajoukkueessa muun muassa EM-kisoissa 2017, joissa Itävalta selviytyi välieriin.


title: Sarah Puntigam

text: Seuratasolla Puntigam on edustanut saksalaista Bayern Müncheniä ja vuodesta 2014 saman maan SC Freiburgia.


title: Angelique Rockas

text: Angelique Rockas on kreikalainen näyttelijä, joka syntyi Etelä-Afrikassa, tunnettu hänen roolistaan Henriettasta Kuka pelkää noitia (elokuva) in ohjaamana Nicolas Roeg, Medea:Euripides, Orthik In "Emmones Ideas", Thodoros Maragos ohjaama kreikkalainen tv ja 1980-luku Multi Breed Theatre International Theatre


title: Laura Feiersinger

text: Laura Feiersinger (s. 5. huhtikuuta 1993) on itävaltalainen jalkapalloilija, pelipaikaltaan keskikenttäpelaaja. Hän on pelannut Itävallan naisten maajoukkueessa muun muassa EM-kisoissa 2017, joissa Itävalta selviytyi välieriin.


title: Laura Feiersinger

text: Seuratasolla Feiersinger on edustanut kotimaansa ulkopuolella saksalaisseuroja Herforder SV kaudella 2010–2011, FC Bayern München vuosina 2011–2016 sekä SC Sand vuodesta 2016.


title: Verena Aschauer

text: Verena Aschauer (s. 20. tammikuuta 1994) on itävaltalainen jalkapalloilija, pelipaikaltaan puolustaja. Hän on pelannut Itävallan naisten maajoukkueessa muun muassa EM-kisoissa 2017, joissa Itävalta selviytyi välieriin.


title: Verena Aschauer

text: Seuratasolla Aschauer on edustanut kotimaansa ulkopuolella saksalaisseuroja Herfoder SV kaudella 2010–2011, BV Cloppenburg vuosina 2011–2014, SC Freiburg vuosina 2014–2016 sekä SC Sand vuodesta 2016.


title: Stefanie Enzinger

text: Stefanie Enzinger (s. 25. marraskuuta 1990) on itävaltalainen jalkapalloilija, pelipaikaltaan hyökkääjä. Hän on pelannut Itävallan naisten maajoukkueessa muun muassa EM-kisoissa 2017, joissa Itävalta selviytyi välieriin ja Enzinger teki yhden maalin päästyään vaihtopelaajana kentälle alkulohkon Islanti-ottelun viime minuuteilla.


title: Stefanie Enzinger

text: Seuratasolla Enzinger edustaa kaudella 2017–2018 kotimaansa St. Pölteniä.


title: Najat Aatabou

text: Najat Aâtabou (s. 9. toukokuuta 1960 Meknes) on marokkolainen laulaja ja säveltäjä. Lauluissaan hän on tuonut esille marokkolaisen naisen asemaa yhteiskunnassa ja herättää naisia feminismiin.


title: Najat Aatabou

text: Aatabou syntyi köyhään perheeseen jossa oli viisi poikaa ja neljä tyttöä. Hän unelmoi lakiopinnoista, mutta hänestä tuli sattumalta laulaja. Aatabou oli laulamassa eräissä perhejuhlissa, kun yksi juhlijoista nauhoitti salaa hänen laulunsa ja laittoi sen myyntiin. Kasetista otettiin lukemattomia kopioita ja hänen laulunsa soi pian kaikkialla.


title: Najat Aatabou

text: Perhe halusi Aatabousta jotain muuta kuin laulajaa ja hänen veljensä uhkaisivat tappaa hänet. Hänen oli jätettävä kotinsa ja asuttava kolme vuotta Casablancassa mahdollisimman huomaamattomana.


title: Najat Aatabou

text: Aataboun hitti vuonna 1991 oli nimeltään "Hedi Kebna Bayna", suomeksi selvä vale. Laulu kertoo miehestä joka pettää vaimoaan täysin avoimesti. Sen jälkeen hänen laulunsa ovat kertoneet naisista. Naisista jotka ovat vahvoja, haavoittuneita, mutta silti valmiita puolustamaan oikeuksiaan. Rohkeiden laulujensa johdosta hän alkoi saada valtavasti ihailijoita. Hänellä on nykyään ihailijoita kaikkialla arabimaissa ja Euroopassa asuvien marokkolaisten keskuudessa.


title: Najat Aatabou

text: Nykyään Aatabou asuu Ranskassa. Hän on naimisissa marokkolaisen tuottajan, Hassan Dikoukin kanssa. Pariskunnalla on kolme lasta.


title: Lisa Makas

text: Lisa Makas (s. 11. toukokuuta 1992) on itävaltalainen jalkapalloilija, pelipaikaltaan hyökkääjä. Hän on pelannut Itävallan naisten maajoukkueessa muun muassa EM-kisoissa 2017, joissa Itävalta selviytyi välieriin ja Makas teki yhden maalin alkulohkon ottelussa Ranskaa vastaan.


title: Lisa Makas

text: Seuratasolla Makas on edustanut kotimaansa seurojen lisäksi Saksassa SC Freiburgia kaudella 2015–2016 sekä MSV Duisburgia vuodesta 2016.


title: Monacon Grand Prix 2018

text: Monacon Grand Prix 2018 (virallisesti Formula 1 Grand Prix de Monaco 2018) oli Formula 1 -kauden kuudes osakilpailu, joka ajettiin 27. toukokuuta Monacon katuradalla Monacossa.


title: Miikka Wallin

text: Miikka Wallin on suomalainen näyttelijä ja tanssija. Hän on tullut tutuksi etenkin roolistaan MTV3-kanavan päivittäissarjassa "Salatut elämät", jossa hänen esittämänsä hahmo Pietari Haukkala on ollut mukana vuodesta 2016. Hän on näytellyt myös muun muassa Lahden kaupunginteatterissa, Tampereen Teatterissa sekä Tampereen Työväen Teatterissa.


title: Miikka Wallin

text: Wallin on työskennellyt myös tanssijana.https://ampuuhannehevosiakin.wordpress.com/


title: Nadine Prohaska

text: Nadine Prohaska (s. 15. elokuuta 1990) on itävaltalainen jalkapalloilija, pelipaikaltaan keskikenttäpelaaja. Hän on pelannut Itävallan naisten maajoukkueessa muun muassa EM-kisoissa 2017, joissa Itävalta selviytyi välieriin.


title: Nadine Prohaska

text: Seuratasolla Prohaska edustaa St. Pölteniä.


title: Viktoria Pinther

text: Viktoria Pinther (s. 16. lokakuuta 1998) on itävaltalainen jalkapalloilija, pelipaikaltaan hyökkääjä. Hän on pelannut Itävallan naisten maajoukkueessa muun muassa EM-kisoissa 2017, joissa Itävalta selviytyi välieriin.


title: Viktoria Pinther

text: Seuratasolla Pinther edustaa St. Pölteniä.


title: Aniela Cukier

text: Aniela Cukier (1900 Varsova – 1944 Varsova) oli Puolassa asunut, juutalaistaustainen taidemaalari.


title: Aniela Cukier

text: Ensimmäiset taideopintonsa Cukier suoritti Konrad Krzyżanowskin yksityisessä taidekoulussa. Hän jatkoi opintojaan Varsovan taidekoulussa. Hän harjoitteli ulkoilmamaalausta Kazimierz Dolnyn ja Krzemieniecin taiteilijakylissä. Hänen maisemamaalauksistaan tuli suosittuja ja niitä oli esillä Varsovan taidenäyttelyssä vuonna 1938.


title: Aniela Cukier

text: Cukier teki enimmäkseen grafiikkaa puulevylle ja hänen aiheinaan olivat Puolan kylät ja kaupungit. Hänen tiedetään tehneen myös öljyvärimaalauksia. Suurin osa hänen töistään tuhoutui toisen maailmansodan aikana. Jäljellä olevat työt ovat arvostettuja niiden viehättävän tyylin vuoksi.


title: Isabella Aragonialainen (Portugali)

text: Isabella Aragonialainen (2. lokakuuta 1470 – 23. elokuuta 1498) oli espanjalainen prinsessa, josta tuli Emanuel I:n puolisona Portugalin kuningatar.


title: Isabella Aragonialainen (Portugali)

text: Isabella oli Ferdinand Katolilaisen ja Isabella Katolilaisen vanhin tytär. Hän oli syntyessään kruununperijä, mutta pikkuveli ohitti hänet kruununperimysjärjestyksessä, ja Isabella kihlattiin Portugalin prinssille osana rauhansopimusta. Sopimuksen mukaan hänen piti muuttaa heti Portugalin hoviin takaamaan sitä että vanhemmat noudattivat sopimusta muilta osin. Avioliitto solmittiin vuonna 1490 ja se oli onnellinen, mutta lyhyt: aviomies sai surmansa ratsastusonnettomuudessa seuraavana vuonna. Isabella palasi Espanjaan, mutta vuonna 1497 hänet naitettiin Portugalin kuninkaaksi nousseelle Emanuelille. Isabella laittoi avioliiton ehdoksi, että Emanuelin piti karkoittaa juutalaiset Portugalista, ja näin tapahtui.


title: Maria Aragonialainen

text: Maria Aragonialainen (29. kesäkuuta 1482 – 7. maaliskuuta 1517) oli espanjalainen prinsessa, josta tuli Emanuel I:n puolisona Portugalin kuningatar.


title: Maria Aragonialainen

text: Maria oli Ferdinand Katolilaisen ja Isabella Katolilaisen kolmanneksi vanhin tytär. Sisarensa Isabellan kuoleman jälkeen hänet naitettiin vuonna 1500 tämän leskelle Emanuelille. He saivat kymmenen lasta, joista kahdeksan kasvoi aikuisiksi asti. Näiden joukossa olivat tuleva kuningas Juhana III ja , josta tuli keisari Kaarle V:n puoliso.


title: Ode Fulutudilu

text: Ode Fulutudilu (s. 6. helmikuuta 1990, Kinshasa) on eteläafrikkalainen jalkapalloilija, joka edustaa Naisten Liigassa pelaava Oulu Nice Socceria. Hän on pelannut myös Etelä-Afrikan naisten jalkapallomaajoukkueessa ja oli mukana vuoden 2014 Afrikan mestaruuskilpailuissa.


title: Alisha Glass

text: Alisha Glass (s. 5. huhtikuuta 1988) on yhdysvaltalainen lentopalloilija, pelipaikaltaan passari. Hän voitti maailmanmestaruuden vuonna 2014 ja saavutti olympiapronssia vuonna 2016, ja molemmissa kisoissa hänet valittiin turnauksen parhaaksi passariksi.


title: Jacques Doillon

text: Jacques Doillon [ʒak dwajɔ̃] (s. 1944) on ranskalainen elokuvaohjaaja ja -käsikirjoittaja, jonka tuotannon pääosa sijoittuu 1970-, 1980- ja 1990-luvuille. Vuonna 2017 valmistui "Rodin", Doillonin elämäkertaelokuva sata vuotta aiemmin syntyneestä kuvanveistäjä Auguste Rodinistä, joka nähtiin Suomenkin teattereissa. Muita Doillonin Suomessa nähtyjä elokuvia ovat nuorisokuvaukset "Pikku rikollinen" (1990) ja "Nuori Werther" (1992).Näyttelijä Lou Doillon on Jacques Doillonin ja Jane Birkinin tytär.


title: Illinois-luokka

text: Illinois-luokka oli Yhdysvaltain laivaston kolmen 1900-luvun alussa valmistetun aluksen muodostama predreadnought taistelulaivaluokka.


title: Fatoumata Coulibaly

text: Fatoumata Colibaly (s. 1950-luvulla) on Malista lähtöisin oleva journalisti, näyttelijä, ohjaaja ja feministi. Hän kampanjoinut naisten sukupuolielinten silpomista vastaan. Hän on kotoisin Sikasson alueelta.


title: Fatoumata Coulibaly

text: Coulibalyn suvusta on tullut muusikoita. Hänen isoäitinsä Bazéko Traoré oli laulaja ja muusikko. Coulibaly työskenteli aluksi Malin radiossa toimittajana kuuluttajana, kunnes sai ajatuksen näytelmästä. Hän tapasi ohjaaja Ousmane Sown jonka mielestä siitä pitäisikin tehdä elokuvakäsikirjoitus.


title: Fatoumata Coulibaly

text: Vuonna 2004 ilmestyi senegalilainen elokuva "Moolaadé", jossa Colibaly esitti pääroolin. Se kertoo naisesta jolla on taikavoima, Moolaadé, jota hän alkaa käyttää suojellakseen tytärtään silpomiselta. Coulibaly on itse silpomisen uhri. Kriitikko Roger Ebert ylisti elokuvaa ja ja vuonna 2005 Colibaly voitti parhaan naisnäyttelijän palkinnon Cinemanilan elokuvajuhlilla Filippiineillä. Tämän jälkeen Coulibaly ryhtyi työskentelemään näkyvästi naisten sukuelinten silpomista vastaan. Hänen työstään tehtiin dokumenttelokuva nimeltään "Africa on the Move: The Power of Song" joka sai ensi-illan vuonna 2010.


title: Fatoumata Coulibaly

text: Colibaly on tehnyt monia rooleja elokuvissa, televisiosarjoissa ja näytelmissä. Hän työskentelee Malin radio- ja televisioyhtiössä (ORTM).


Lentopallon naisten maailmanmestaruuskilpailut 2014 pelattiin Italiassa 23. syyskuuta – 12. lokakuuta. Kilpailukaupunkeina olivat Milano, Verona, Modena, Trieste, Bari ja Rooma. Kisoihin osallistui 24 maata. Mestaruuden voitti Yhdysvallat, joka kukisti Milanossa pelatussa loppuottelussa Kiinan erin 3–1. Pronssiottelussa Brasilia voitti emäntämaa Italian lukemin 3–2. Turnauksen arvokkaimmaksi pelaajaksi valittiin Yhdysvaltain Kimberly Hill.


title: Lentopallon naisten maailmanmestaruuskilpailut 2014

text: Alisha Glass, Kayla Banwarth, Courtney Thompson, Nicole Davis, Kristin Hildebrand, Jordan Larson, Kelly Murphy, Christa Harmotto, Nicole Fawcett, Kimberly Hill, Foluke Akinradewo, Kelsey Robinson, TeTori Dixon, Rachael Adams; päävalmentaja Karch Kiraly.


title: Murray Bail

text: Murray Bail (s. 1941 Adelaide, Etelä-Australia, Australia) on australialainen kirjailija


title: Murray Bail

text: Bail kävi koulut synnyinkaupungissaan Adelaidessa, josta hän lähti 1968 pariksi vuodeksi Intiaan ja sieltä neljäksi vuodeksi Englantiin ja muualle Eurooppaan. Hän kirjoitti Transatlantic Review -lehteen ja Times Literary Supplementiin. Englannissa ollessaan hän kirjoitti lisää kertomuksia, joita hän oli kirjoittanut jo australialaiselle Westerly-aikakauslehdelle ja julkaisi ensimmäisen novellikokoelman 1975. Kokoelman absurdit ja surrealistiset tarinat saivat innostuneen vastaanoton, ja näin vakiintui se maine, jota Bailin seuraavina vuosina saamat arvokkaat palkinnot kasvattivat.


title: Murray Bail

text: Ensimmäisestä julkaistusta romaanistaan, valmismatkasatiirista "Homesickness", Bail sai 1980 National Book Councilin palkinnon. Hän on kirjoittanut myös kritiikkiä, matkajuttuja, novelleja ja toimittanut esseekokoelman taiteilija Ian Fairweatherista. Se kertoo hänen kiinnostuksestaan kuvataiteisiin, ja sen ansiosta hänet valittiin viideksi vuodeksi Australian kansallisgallerian hallitukseen.


title: Murray Bail

text: Romaanistaan "Eukalyptus" Bail sai 1999 useita palkintoja, muun muassa Miles Franklinin palkinnon ja Kansainyhteisön kirjailijoiden palkinnon, mikä kertoo hänen maineestaan niin Australiassa kuin ulkomaillakin. Nykyaikaiseksi saduksi sanotussa romaanissa Bail tutkii edelleen Australian lulttuurin sosiaalista kudosta, ja se sisältää hänen edellisten teostensa absurdeja ja surrealistisia aineksia.


title: Moraalinen säätely

text: Moraalinen säätely tai moraalisäätely tarkoittaa valtaapitävien tai muiden vaikuttajaryhmien kohdistamaa kasvatusta, valistusta tai propagandaa yhteiskunnallisista arvoista. Vaikutetaan siis ihmisten arvoihin, asenteisiin ja mielipiteisiin, ja siten muokataan jopa ihmisten identiteettiä. Moraalisella säätelyllä pyritään säilyttämään kulttuurin (tilanteessa ja aikakaudella) vallitsevat normaaleiksi määritellyt toimintatavat ja näyttämään ne "ainoina vaihtoehtoina". Samalla toiset kulttuuriset toimintatavat näytetään luonnottomina ja huonoina tai väärinä valintoina.


title: Moraalinen säätely

text: Moraalisäätelyn käsitettä käyttivät ensimmäisenä Philip Corrigan ja Derek Sayer kirjassaan The Great Arch (1985) ja hyödynsivät käsitettä tutkiessaan vallanpitäjien pyrkimystä luoda normalisoivaa sosiaalista järjestystä


title: Moraalinen säätely

text: Lainsäädännöllinen säätely


title: Moraalinen säätely

text: Taloudellinen säätely


title: Moraalinen säätely

text: Vanttaja, M., Järvinen T. & Norvanto, T. 2017. Mediakulttuuri, koulu ja moraalinen säätely Opettaja-lehdessä 2000-luvulla. Kasvatus & Aika 11 (2) 2017, 5-22


title: Moraalinen säätely

text: Ruonavaara (1998)


title: Kayla Banwarth

text: Kayla Banwarth (s. 21. tammikuuta 1989) on yhdysvaltalainen lentopalloilija, pelipaikaltaan libero. Hän voitti maailmanmestaruuden vuonna 2014 ja saavutti olympiapronssia vuonna 2016.


title: Courtney Thompson

text: Courtney Thompson (s. 4. marraskuuta 1984) on yhdysvaltalainen lentopalloilija, pelipaikaltaan passari. Hän voitti maailmanmestaruuden vuonna 2014 sekä saavutti olympiahopeaa vuonna 2012 ja olympiapronssia vuonna 2016.


title: Nicole Davis

text: Nicole Davis (s. 24. huhtikuuta 1982) on yhdysvaltalainen lentopalloilija, pelipaikaltaan libero. Hän voitti maailmanmestaruuden vuonna 2014 sekä saavutti olympiahopeaa Pekingissä 2008 ja Lontoossa 2012.


title: Diane Varsi

text: Diane Varsi (23. helmikuuta 1938 San Mateo, Kalifornia, Yhdysvallat – 19. marraskuuta 1992 Los Angeles, Kalifornia, Yhdysvallat) oli yhdysvaltalainen näyttelijä, joka oli ehdokkaana parhaan naissivuosan Oscar-palkintoon ensimmäisetä elokuvastaan "Peyton Place – vihan tyyssija" (1957). Varsin ura jäi lyhyeksi, sillä hän riitaantui neljän elokuvan jälkeen tuotantoyhtiö 20th Century Foxin kanssa. Varsi teki paluun sopimuksen päätyttyä 1965 ja näytteli vielä muutamissa elokuvissa.


title: Diane Varsi

text: Diane Varsi syntyi vuonna 1938 San Franciscon esikaupunkialueella San Mateossa. Hän kuului beatnik-sukupolveen ja jätti koulun kesken 15-vuotiaana. Varsi meni ensimmäisen kerran naimisiin 15-vuotiaana ja toisen kerran 17-vuotiaana. Molemmat suhteet päättyivät lyhyen avioliiton jälkeen.


title: Diane Varsi

text: Varsi alkoi 18-vuotiaana miettiä uraa elokuva-alalla ja palkkasi agentin etsimään hänelle rooleja. Hänestä ei kuitenkaan oltu kiinnostuneita, ja agentti jätti hänet vuonna 1956. Varsi opiskeli Los Angelesssa Jeff Coreyn alaisuudessa, kun tämä suositteli "Peyton Place – vihan tyyssija" -elokuvan ohjaajalle Mark Robsonille ujoa opiskelijaansa.


title: Diane Varsi

text: Varsi sai keskeisen roolin "Peyton Placesta" (1957) Allison Mackenzienä. Hän kertoi vuonna 1958 "This Week" -lehden haastattelussa, että rooliin valmistatuessaan hän luki alkuperäisen romaanin kuusi ja käsikirjoituksen 30 kertaa ja teki paljon muistiinpanoja Allisonin ulkonäöstä, opinnoista ja suhtautumisesta seksiin. Varsi sai elokuvasta parhaan naissivuosan Oscar-ehdokkuuden ja voitti Golden Globen parhaana uutena naisnäyttelijänä.


title: Diane Varsi

text: "Peyton Placea" ei oltu vielä julkaistu, kun 20th Century Fox solmi Varsin kanssa studiosopimuksen. Hän teki tämän jälkeen nopeasti kolme muutakin elokuvaa. Vuonna 1958 saivat ensi-iltansa "Yksinäisiä sydämiä" ja "Raivoisat miehet". "Rikollisessa vietissä" (1959) Varsi näytteli naispääosaa.


title: Diane Varsi

text: Varsista tehtiin jo tähtinäyttelijää, mutta hänen uransa jäi kuitenkin lyhyeksi. Elokuvan "Yksinäisiä sydämiä" kuvauksissa hän sai hermoromahduksen ja joutui sairaalaan. Varsi ei pitänyt Hollywoodin studiojärjestelmästä ja kieltäytyi pian useista rooleista, muun muassa "Kaikki unelmani" -elokuvan naispääosasta. Varsin piti palata Allisonin rooliin elokuvassa "Paluu Peyton Placeen", mutta hän kieltäytyi tekemästä sitä sopimuksensa puitteissa. Foxin edustajat painottivat sopimusta ja kertoivat, ettei hän saisi tehdä muuallakaan elokuvia vuoteen 1965 voimassa olevan sopimuksen takia.


title: Diane Varsi

text: Varsi muutti Vermontin Benningtoniin. Hän kertoi haastattelussa, ettei näytteleminen oli häntä tuhoavaa eikä halunnut tuntea itseänsä onnetomaksi. Varsi meni taukonsa aikana kolmannen kerran naimisiin ja sai tyttären.


title: Diane Varsi

text: Kun Varsin sopimus Foxin kanssa raukesi vuonna 1965, hän yritti paluuta elokuva-alalle omin ehtoineen. Hän näytteli joissakin pienen budjetin tuotannoissa, muun muassa elokuvissa "Sweet Love, Bitter", "Kadun hurjat" ja "Killers Three", sekä kaksiosaisessa minisarjassa "Dr. Kildare".


title: Diane Varsi

text: Varsi ilmoitti vuonna 1971, ettei halunnut tehdä enää pienen budjetin elokuvia ja sai roolin Dalton Trumbon katkerasta sodanvastaisesta "Sotilaspojasta". Varsin viimeinen elokuva oli "En luvannut sinulle ruusutarhaa" (1977).


title: Diane Varsi

text: Varsi kuoli vuonna 1992 Los Angelesissa, mihin hän oli muuttanut joitakin kuukausia ennen kuolemaansa. Varsi kuoli tyttärensä mukaan hengitystiesairauteen. Varsi sairasti myös borrelioosia.


title: Kristin Hildebrand

text: Kristin Lynn Hildebrand (s. 30. kesäkuuta 1985 Provo, Utah) on yhdysvaltalainen lentopalloilija, pelipaikaltaan hakkuri. Hän voitti maailmanmestaruuden vuonna 2014.


title: Jordan Larson

text: Jordan Larson (s. 16. lokakuuta 1986) on yhdysvaltalainen lentopalloilija, pelipaikaltaan hakkuri. Hän voitti maailmanmestaruuden vuonna 2014 sekä saavutti olympiahopeaa vuonna 2012 ja olympiapronssia vuonna 2016.


title: Kelly Murphy

text: Kelly Murphy (s. 20. lokakuuta 1989) on yhdysvaltalainen lentopalloilija, pelipaikaltaan yleispelaaja. Hän voitti maailmanmestaruuden vuonna 2014 ja saavutti olympiapronssia vuonna 2016.


title: Trindhøjn mies

text: Trindhøjn mies (, 1347 eaa., varhaispronssikausi, Monteliuksen periodi II ) oli tammiarkkuhautaan haudattu nuori mies, joka löydettiin arkeologisissa kaivauksissa vuonna 1861 Vamdrupista Etelä-Jyllannista Tanskasta.


title: Trindhøjn mies

text: Mies oli haudattu Trindhøjn hautakumpuun tammen puunrungosta korverrettuun arkkuun, tammiarkkuun, joka on säilyttänyt vainajan ja arkun muun sisällön nykypäiviin asti. Miehen vaatteita, hautausta ja hauta-antimia tutkimalla on saatu paljon tietoa Skandinavian pronssikauden elämäntavoista. Löytöesineet ja tammiarkku ovat näytteillä Tanskan kansallismuseon pysyväisnäyttelyssä.


title: Trindhøjn mies

text: Noin vuonna 1830 oli hautakummun lounaisreunasta tullut maankaivuun yhteydessä esille tammiarkku. Se oli sisältänyt joitakin pieniä pronssiesineitä. Läheisen maatalon väki hyödynsi arkkua eläinten juoma-astiana, jossa se lopulta hajosi. Vuonna 1861 erään maatalon isäntä Søren Dahl tarvitsi maanparannusainetta omille pelloillensa ja oli siksi kaivamassa hautakummusta maata. Silloin hänen lapionsa osui kahteen tammiarkkuun, joista toinen oli isompi kuin toinen. Suurempi arkku oli jo tyhjä, sillä se oli ilmeisesti ryöstetty hakkaamalla sen kylkeen aukko, jonka kautta arkun sisältö oli tyhjennetty. Dahlin nuorin poika kiipesi aukosta arkkuun sisälle ja varmisti tämän asian. Jotakin oli kuitenkin löytynyt, koska löydökset lähetettiin museoon (silloin "Museet for de nordiske Oldsaker," myöhemmin Tanskan kansallismuseo), jonka kautta kuningas Fredrik VII sai asiasta tiedon. Hän lähetti pyynnön arkeologiselle komissiolle, joka työskenteli parhaillaan Jellingissä, ja silloin he saapuivat jatkamaan tutkimuksia Trindhøjllä. Tällä välillä myös pienempi tammiarkku oli ryöstetty tyhjäksi. Tarkistuksen jälkeen kaivauksia jatkoi eräs yksityishenkilö, joka löysi edellisistä arkuista seitsemän metrin päästä vielä yhden tammiarkun. Se nostettiin päivänvaloon ja sen sisältä löydettiin vainajan jäänteet ja monia pronssiesineitä. Esineet lahjoitettiin ensin Frederik VII:n yksityiskokoelmaan, mutta hän muutti sitten mieltään ja ohjasi ne museolle. Kuninkaan kuoleman jälkeen vuonna 1865, lähetettiin museolle loputkin Trindhøjstä löydetyt esineet. Lähes yhdeksankymmentä vuotta myöhemmin huomattiin inventoinnin yhteydessä vuonna 1955, että Trindhøj oli tasoitettu ja se oli kynnetty peltomaaksi. Vuonna 1990 teetettiin tammiarkuille ensimmäiset vuosirengasajoitukset.


title: Trindhøjn mies

text: Kun hautakumpua alettiin tutkia vuonna 1861, mitattiin sen halkaisijaksi 31,39 metriä ja korkeudeksi 3,77 metriä. Kumpu oli pohjakuvioltaan pyöreä. Aivan kummun keskeltä löytyi tammiarkku (arkku A) ja sen itäpuolelta kaksi vierekkäin asetetut erikokoiset tammiarkut. Toinen arkku oli tehty aikuiselle (B) ja toinen pienempi lapselle (C). Arkut B ja C olivat aseteltu kivilatomuksen päälle lounas-kaakko-suuntaan, jonka jälkeen ne oli peitetty kivillä ja sitten peitettiin turpeilla. Kaikissa arkuissa oli tiivis kansi, jotka olivat halkaistujen puunrunkojen yläpuoliskot. Kahden arkun kohdasta hieman koilliseen päin löydettiin kaksi suoralinjaista kivilatomusta, joiden merkitystä ei ymmärretty.


title: Trindhøjn mies

text: Hautakumpua kaivettaessa havaitsivat kaivajat, että sen turvekerroksissa oli selviä eroja. Päällimmäisestä osasta eli manttelista ei ole mainintoja, mutta noin metrin syvyydessä huipusta lukien tavoitettiin kova rautapitoinen kerros. Sen alapuolinen maannos oli väriltään mustaa, hyvin kosteaa ja pahanhajuista. Nykytietämyksen valossa juuri tällaiset olosuhteet ovat edesauttaneet tammiarkkujen säilymistä nykypäiviin asti.


title: Trindhøjn mies

text: Tammiarkku löytyi lähes hautakummun geometrisesta keskipisteestä. Se oli säilynyt niin hyvin, että sen vuosirenkaat erottuivat selvästi. Puuarkun kaatamisvuosi on ajoitettu vuosirekaista vuoteen 1347 eaa., mutta on olemassa myös toinenkin ajoitus. Sen mukaan puun viimeinen näkyvä vuosilusto osuu vuoteen 1376 eaa., mutta siitä puuttuu tutkijoiden arvion mukaan muutama vuosilusto ja puun todellinen kaatamisaika olisikin noin 1356 eaa.. Näiden ajoitusten jälkeen on tehty uusi ajoitus, joka antaa kaatamisvuodeksi noin 1351 eaa.


title: Trindhøjn mies

text: Arkku on ensin halkaistu ja sen alaosaan on kirveellä koverrettu kaukalo, johon vainaja on sopinut makaamaan selällään. Arkun päihin oli leikattu lovet, jotta nesteet pääsisivät valumaan ulos. Arkku asetettiin lähes itä-länsi-suuntaan. Arkun pohjalle levitettiin ensin lehmännahka, jonka päälle vainaja asetettiin. Vainajan pään alle oli työnnetty huopahattu pehmusteeksi. Vainajan luut olivat kuitenkin hajonneet siniseksi jauheeksi, mutta vaatetus ei ollut liikkunut paikaltaan. Hänet oli tunnistettu vaatteiden ja hauta-antimien avulla mieheksi.


title: Trindhøjn mies

text: Vainajalla oli yllään villainen kietaisuvaate, joka kiinnitettiin vyötärölle narumaisella vyöllä ja olkapäälle hakaneulalla. Vainajan päällä oli hartioille kiedottu viitta ja hänen päähänsä oli vedetty pyöreäpäinen villalakki. Viitan ja lakin ulkopinnoissa oli turkismainen karvapinta, joka oli valmistettu kutomalla villan joukkoon kauriin karvoja. Kauriinkarvat antoivat vaatteille turkismaisen ilmeen. Jalkoihin oli kietaistu nahkaiset rätit kuin sukiksi. Lopuksi vainaja peitettiin peitolla, joka oli valmistettu vaalealla villasta. Tällaisia peittoja ei tunneta kovinkaan monta.


title: Trindhøjn mies

text:
Arkussa oli vainajan lisäksi laskettu mukaan joitakin hauta-antimia. Eniten huomiota vei pronssimiekka, joka oli työnnetty puiseen tuppeen. Henkilökohtaisia välineitä olivat pronssinen partaveitsi, sarvesta valmistettu kampa ja kaarnasta valmistetussa rasiassa oleva varahattu. Arkussa oli myös puurasia, jonka sisältöä ei ole kerrottu.
Kaksoishautauksessa miehelle kuuluva arkku oli 3,0 metriä pitkä ja 73–91 senttimetriä leveä. Arkku on ajoitettu vertaamalla arkun vuosirenkaita vuosilustosarjaan, joka ulottuu kivikaudelle asti. Vuosirenkaat sopivat parhaiten sellaiseen sekvenssiin, jonka mukaan puunrungon nuorin säilynyt vuosilusto olisi vuodelta 1359 eaa., mutta puun kaatamisvuoden arvioidaan kuitenkin olevan 1333 eaa.. Tämän jälkeen on määritetty vielä uusikin ajoitus, joka antaa puun kaatamisvuodeksi noin 1324 eaa.


title: Trindhøjn mies

text: Tästä haudasta saatiin talteen pronssimiekka, jonka puinen kahva on lahonnut lopis. Tämän vuoksi miekan ponsi oli irrallaan. Lisäksi löytyi pronsspuukon terä, pronssinen neula (ompelemiseen, tatuointiin, kynsien puhdistamiseen), pronssiset pinsetit parran siistimiseen, tutulus, kaksoisnappi punaisella koriteella, hakaneula eli fibula, tuluskivi ja sarvesta valmistettu hiuslaite.


title: Trindhøjn mies

text: Lapsen arkku oli luonnolliseti lyhyempi kuin miesten arkku. Se oli 1,7 metriä pitkä ja 50 senttimetriä leveä. Se oli ajoitettu vuosirenkaistaan vuodelle 1356 eaa., mutta se kaadettiin todennäköisesti noin vuonna 1330 eaa. Sen jälkeen, kun lapsi oli laitettu arkkuun, se oli lukittu lyömällä arkun päissä olevista rei'istä läpi kiilamaiset puutapit.


title: Trindhøjn mies

text: Lapselle oli laitettu hautaan hauta-antimia. Arkusta löydettiin pronssinen rannerengas, lyijyinen nappi, meripihkainen pallohelmi reiällä ja pätkä lankaa. Muut hauta-antimet oli ryöstetty kaivauksien aikana.


title: Trindhøjn mies

text: Kuten museon jäsenille kerrottiin vuonna 1861, oli kummusta löydetty vuonna 1830 tammiarkku, jonka pronssiesineet olivat hävinneet. Mitään tietoa arkun sisällöstä ei ole. Lisäksi tiedetään, että kumpuun oli haudattu myöhemmin ainakin yksi poltohautaus, joka tyyppinsä vuoksi on tammiarkkuja myöhäisempi hautaus.


title: Monica Vikström-Jokela

text: Monica Vikström-Jokela (s. 19. kesäkuuta 1960) on suomenruotsalainen kirjailija ja televisiotoimittaja. Hän on kirjoittanut kuusi lastenkirjaa "Ellen Annorlundasta", joista neljä on suomennettu. Lisäksi hän on kirjoittanut paljon käsikirjoituksia Ylen ruotsinkieliselle ohjelmakokonaisuudelle Yle Fem. Hän on koulutukseltaan filosofian maisteri.


title: Monica Vikström-Jokela

text: Vikström-Jokelan puoliso on Eero Jokela ja he asuvat lapsineen Nuuksiossa Espoossa.


title: Christa Harmotto

text: Christa Harmotto Dietzen (o.s. Harmotto, s. 12. lokakuuta 1986) on yhdysvaltalainen lentopalloilija, pelipaikaltaan keskitorjuja. Hän voitti maailmanmestaruuden vuonna 2014 sekä saavutti olympiahopeaa vuonna 2012 ja olympiapronssia vuonna 2016.


title: Eleonoora Aragonialainen

text: Eleonoora Aragonialainen (1402–1445) oli espanjalainen prinsessa, josta tuli Edvard I:n puolisona Portugalin kuningatar. He saivat seitsemän lasta.


title: Eleonoora Aragonialainen

text: Edvard I hallitsi vain viisi vuotta ja kuoli ruttoon vuonna 1438. Häntä seurasi hänen kuusivuotias poikansa Alfonso. Eleonoorasta tuli sijaishallitsija, mutta naisen valtaannousua vastustettiin. Sekä Edvardin veli ja velipuoli tavoittelivat sijaishallitsijan asemaa, ja pyrkivät saamaan sen kihlaamalla tyttärensä nuorelle prinssille.


title: Eleonoora Aragonialainen

text: Parlamentti valitsi sijaihallitsijaksi lopulta Edvardin veljen. Eleanoora muutti maasta ja asettui Kastiliaan vuonna 1440, missä hän menehtyi vuonna 1445.


title: Nicole Fawcett

text: Nicole Fawcett (s. 16. joulukuuta 1986) on yhdysvaltalainen lentopalloilija, pelipaikaltaan yleispelaaja. Hän voitti maailmanmestaruuden vuonna 2014.


title: Kimberly Hill

text: Kimberly Hill (s. 30. marraskuuta 1989) on yhdysvaltalainen lentopalloilija, pelipaikaltaan hakkuri. Hän voitti maailmanmestaruuden vuonna 2014 ja saavutti olympiapronssia vuonna 2016. Hänet valittiin MM-kisojen 2014 arvokkaimmaksi pelaajaksi.


title: Hanna Hemilä

text: Hanna Hemilä on suomalainen elokuvatuottaja, ohjaaja ja käsikirjoittaja. Hänen merkittävimpiin tuotantoihinsa kuuluvat "Muumit Rivieralla" (2014)," Le Havre" (2011)," Paha perhe" (2010)," Pelikaanimies" (2004), sekä "Lapin kullan kimallus" (1999). Hänen ensiohjauksensa oli kriitikoiden ylistämä, vuonna 2010 ensi-iltansa saanut "Paavo, viisi annosta elämää".


title: Foluke Akinradewo

text: Foluke Akinradewo (s. 5. lokakuuta 1987) on yhdysvaltalainen lentopalloilija, pelipaikaltaan keskitorjuja. Hän voitti maailmanmestaruuden vuonna 2014 sekä saavutti olympiahopeaa vuonna 2012 ja olympiapronssia vuonna 2016.


title: Rachael Adams

text: Rachael Adams (s. 3. kesäkuuta 1990) on yhdysvaltalainen lentopalloilija, pelipaikaltaan keskitorjuja. Hän voitti maailmanmestaruuden vuonna 2014 ja saavutti olympiapronssia vuonna 2016.


title: TeTori Dixon

text: TeTori Dixon (s. 4. elokuuta 1992) on yhdysvaltalainen lentopalloilija, pelipaikaltaan keskitorjuja. Hän voitti maailmanmestaruuden vuonna 2014.


title: TeTori Dixon

text: Dixonin Uudesta-Seelannista lähtöisin oleva isä David Dixon pelasi amerikkalaista jalkapalloa ammattilaisena NFL:ssä.


title: Kelsey Robinson

text: Kelsey Robinson (s. 25. kesäkuuta 1992) on yhdysvaltalainen lentopalloilija, pelipaikaltaan yleispelaaja. Hän voitti maailmanmestaruuden vuonna 2014 ja saavutti olympiapronssia vuonna 2016.


title: Lluís Corominas

text: Lluís Maria Corominas i Díaz (s. 1963 Castellar del Vallès) on katalonialainen poliitikko. Hän toimi kansanedustajana Katalonian alueparlamentissa vuosina 2003–2017 ja oli parlamentin ensimmäinen varapuhemies vuosina 2015–2017, jolloin Carles Puigdemontin johtama hallitus valmisteli kansanäänestyksen Katalonian itsenäistymisestä. Heinäkuussa 2017 hän jäi pois puhemiehistöstä siirtyessään Junts pel Sín parlamenttiryhmän ryhmänjohtajaksi. Marraskuussa 2017 Corominas ilmoitti vetäytyvänsä politiikasta.


title: Lluís Corominas

text: Kansanäänestyksen ja sitä seuranneen itsenäisyysjulistuksen jälkeen Espanja nosti Katalonian hallituksen ministereitä, parlamentin puhemiehistöä ja eräitä muita avainpoliitikoita vastaan syytteet "kapinasta", josta voidaan tuomita Espanjan lain mukaan jopa 30 vuodeksi vankilaan. Espanjan korkein oikeus käsitteli parlamentin puhemiehistön syytteitä 9. marraskuuta 2017 ja määräsi puhemies Carme Forcadellin maksamaan jopa 150 000 euron takuut vastineeksi siitä, ettei tämä joutuisi tutkintavankeuteen. Forcadell vietti yhden yön vankilassa, mutta vapautui seuraavana päivänä maksettuaan takuut. Oikeus ei hyväksynyt, että Forcadell olisi maksanut takuut jo samana päivänä, jona ne määrättiin ja parlamentin puhemiehistön kolmas sihteeri Joan Josep Nuet arveli, että Forcadell pyrittiin näin saamaan tarkoituksella edes hetkeksi vankilaan. Corominasille ja kolmelle muulle puhemiehistön jäsenelle (Anna Simó, Lluís Guinó ja Ramona Barrufet) määrättiin 25 000 euron takuut, ja syytetyistä vain Nuet päästettiin tutkinnan ajaksi vapaaksi ilman rajoituksia.


title: Lluís Corominas

text: Maaliskuussa 2018 Espanjan korkeimman oikeuden tuomari Pablo Llarena yksilöi tarkemmin, millä rikosnimikkeellä kutakin poliitikkoa tultaisiin syyttämään oikeudessa. Tässä yhteydessä kapinasyyte ( lievennettiin Corominasin osalta syytteeksi "kansalaistottelemattomuudesta" (), mutta Forcadell ja useita yhä "kapinasta" syytettyjä ministereitä (Jordi Turull, Raül Romeva, Josep Rull ja Dolors Bassa) vangittiin uudelleen heidän tehdessä näin vankilassa seuraa Oriol Junquerasille, Joaquim Fornille, Jordi Sànchezille ja Jordi Cuixartille, jotka olivat olleet yhtäjaksoisesti vangittuina jo loppuvuodesta 2017 alkaen.


title: Lluís Corominas

text: Corominas ei ollut Katalonian hallituksen ministerinä, joten hän ei ollut suoraan toimeenpanemassa kansanäänestystä. Häntä vastaan nostettu syyte perustuukin siihen, että Espanjan mielestä Katalonian parlamentin puhemiehistö rikkoi Espanjan lakia salliessaan parlamentissa edes keskustelun mahdollisesta itsenäistymisestä.


Lentopallon naisten maailmanmestaruuskilpailut 2010 pelattiin Japanissa 29. lokakuuta – 14. marraskuuta. Kilpailukaupunkeina olivat Tokio, Hamamatsu, Matsumoto, Nagoya ja Osaka. Kisoihin osallistui 24 maata. Mestaruuden voitti Venäjä, joka kukisti Tokiossa, Yoyogi National Stadiumilla pelatussa loppuottelussa Brasilian erin 3–2. Pronssiottelussa emäntämaa Japani voitti Yhdysvallat lukemin 3–2. Turnauksen arvokkaimmaksi pelaajaksi valittiin Venäjän Jekaterina Gamova.


title: Lentopallon naisten maailmanmestaruuskilpailut 2010

text: Marija Borodakova, Lesija Mahno, Marija Perepelkina, Jelena Murtazajeva, Ljubov Šaškova, Svetlana Krjutškova, Natalija Gontšarova, Olga Fatejeva, Jekaterina Gamova, Vera Uljakina, Jevgenija Startseva, Jekaterina Kabešova, Tatjana Košeleva, Julija Merkulova; päävalmentaja Vladimir Kuzjutkin.


title: Kayla Harrison

text: Kayla Harrison (s. 2. heinäkuuta 1990 Middletown, Ohio) on yhdysvaltalainen judoka ja vapaaottelija. Hän on judon maailmanmestari ja kaksinkertainen olympiavoittaja.


title: Kayla Harrison

text: Harrison aloitti judoharrastuksen kuusivuotiaana. Hän voitti juniorina useita valtakunnallisia mestaruuksia ja saavutti ennen täysi-ikäistymistään myös kaksi aikuisten Yhdysvaltain-mestaruutta. Harrisonia valmensi hänen uransa alussa Daniel Doyle, joka tuomittiin myöhemmin kymmenen vuoden vankeusrangaistukseen käytettyään häntä seksuaalisesti hyväksi. Doylen teot paljastuivat vuonna 2007 Harrisonin kerrottua asiasta ensin toiselle judokalle. Harrison muutti myöhemmin Ohiosta Massachusettsiin ja hänen valmentajikseen tulivat kaksinkertainen olympiapronssimitalisti Jimmy Pedro ja tämän isä Jim Pedro Sr.


title: Kayla Harrison

text: Harrison voitti vuonna 2008 junioreiden maailmanmestaruuden alle 78-kiloisissa. Hän saavutti myöhemmätkin arvokisamitalinsa samassa painoluokassa. Judon maailmanmestaruuskilpailuissa hän voitti kultaa vuonna 2010 sekä pronssia vuosina 2011 ja 2014. Pan-Amerikan kisoissa hän voitti kultaa vuosina 2011 ja 2015. Kesäolympialaisissa hän voitti niin ikään kaksi kultamitalia, Lontoossa 2012 ja Riossa 2016. Hän voitti vuoden 2012 loppuottelussa brittiläisen Gemma Gibbonsin ja vuoden 2016 loppuottelussa ranskalaisen Audrey Tcheuméon. Harrison on ensimmäinen judon olympiakultaa voittanut yhdysvaltalainen.


title: Kayla Harrison

text: Yhdysvaltain judoliitto myönsi Harrisonille vuoden 2016 olympiavoiton jälkeen kuudennen asteen mustan vyön. Hän lopetti kilpauransa judossa tuohon vuoteen.


title: Kayla Harrison

text: Harrison siirtyi judouransa jälkeen vapaaotteluun. Hän teki lokakuussa 2016 sopimuksen silloisen World Series of Fightingin (WSOF) kanssa ja toimi aluksi kommentaattorin roolissa. Hän harjoitteli vapaaottelua muun muassa American Top Teamissä Floridassa. Huhtikuussa 2018 Harrison ilmoitti ottelevansa nimensä Professional Fighters Leagueksi (PFL) muuttaneessa organisaatiossa ensimmäisen kerran 21. kesäkuuta 2018, painoluokkanaan höyhensarja (145 paunaa, 66 kiloa).


title: Kayla Harrison

text: Harrisonin ensimmäinen ottelu käytiin lopulta kevytsarjassa (155 paunaa, 70 kiloa). Hän voitti Brittney Elkinin käsilukolla ottelun ensimmäisessä erässä.


title: Anna Itävaltalainen (Espanja)

text: Anna Itävaltalainen (2. marraskuuta 1549 – 26. lokakuuta 1580) oli Habsburgien hallitsijasukuun kuulunut prinsessa, josta tuli enonsa Filip II:n neljäntenä puolisona Espanjan kuningatar.


title: Anna Itävaltalainen (Espanja)

text: Annan isä oli Filipin serkku keisari Maksimilian II, ja äiti Filipin sisar Maria. Alun perin Annan oli suunniteltu menevän naimisiin Filipin pojan Don Carlosin kanssa, mutta kun tämä kuoli nuorena, Filip otti poikansa morsiamen. Pariskunnalle syntyi ensin kolme poikaa ja tytär, jotka kuolivat kaikki nuorena. Vastia vuonna 1578 syntynyt Filip-poika varttui aikuiseksi ja peri isänsä kruunun nimellä Filip III.


title: Pat Stryker

text: Patricia "Pat" A. Stryker (s. 1956) on yhdysvaltalainen hyväntekijä, poliittinen vaikuttaja, perijätär ja miljardööri. Hänen isoisänsä oli lääketieteen tohtori, ortopedi Homer Stryker (1894–1980), joka perusti lääketieteellisen tekniikan alalla toimivan Stryker Corporationin vuonna 1941. Pat Strykerin varallisuus on tätä perua. Maaliskuussa 2018 yhdysvaltalainen talousjulkaisu Forbes arvioi hänen omistustensa arvoksi 3,3 miljardia dollaria.


title: Pat Stryker

text: Stryker on korkeakoulupudokas (University of Northern Colorado). Hän on eronnut, kolmen lapsen äiti ja asuu Coloradoin osavaltion Fort Collinsissa.


title: Pat Stryker

text: Hän on perustanut Bohemian Foundation -hyväntekeväisyyssäätiön. Hän on esimerkiksi vuonna 2016 veljensä Jon Strykerin kanssa yhteisesti lahjoittanut 10 miljoonaa dollaria Yhdysvaltain ensimmäisen rodullisista syistä lynkattujen uhrien muistomerkkiä varten. Hän on käyttänyt varallisuuttaan myös poliittisiin tarkoituksiin. Hän tukee demokraatteja poliitikkoja ja liberaalia aatemaailmaa.


title: Justine Lacoste-Beaubien

text: Justine Lacoste-Beaubien CBE (1. lokakuuta 1877 Montreal, Québec – 17. tammikuuta 1967 Montreal, Québec) oli kanadalainen liikemies ja hyväntekijä, joka tunnetaan ansioistaan pediatrian ja obstetriikan alalla. Hän sai tunnustuksia katoliselta kirkolta ja pääsi Brittiläisen imperiumin ritarikunnan upseeriksi vuonna 1934 sekä komentajaksi 1943. Hän oli myös muun muassa Montrealin yliopiston kunniatohtori vuodesta 1936.


title: Justine Lacoste-Beaubien

text: Lacoste-Beaubien johti Hôpital Sainte-Justinea vuosina 1907–66 ja teki sairaalastaan yliopistollisen tutkimuskeskuksen, joka oli yhteydessä Lavalin yliopistoon, Montrealiin eli nykyiseen Montrealin yliopistoon. Kyse on yhä Kanadan suurimmasta äideille ja lapsille tarkoitetusta keskuksesta. Se on myös Québecin ainoa instituutio, joka on omistettu pelkästään pediatrian ja obstetriikan aloille.


title: Anna Itävaltalainen

text: Anna Itävaltalainen -nimisiä henkilöitä ovat olleet:


title: Maine-luokka

text: Maine-luokka oli Yhdysvaltain laivaston kolmen 1900-luvun alussa valmistetun aluksen muodostama predreadnought taistelulaivaluokka.


title: Satu Vasantola

text: Satu Vasantola (s. 1965) on suomalainen toimittaja ja kirjailija. Hän työskentelee "Helsingin Sanomissa". Aiemmin hän on toiminut muun muassa Tehyn järjestölehden sekä "Meidän perhe"- ja "Hyvä Terveys" -lehden päätoimittajana. Vuonna 2018 Tammi julkaisi hänen esikoisromaaninsa "En palaa takaisin koskaan, luulen".


title: Satu Vasantola

text: Eteläpohjalainen Vasantola suoritti yhteiskuntatieteiden maisterin tutkinnon Helsingin yliopistossa sukunsa ensimmäisenä akateemisesti koulutettuna. Hän on opiskellut myös Illinois’n yliopistossa Yhdysvalloissa sekä Helsingin Sanomien stipendillä Oxfordin yliopiston yhteydessä toimivassa Reutersin journalismi-instituutissa Englannissa.


title: Satu Vasantola

text: Vuonna 2011 Aikakausmedia palkitsi Vasantolan vuoden parhaasta aikakauslehtipääkirjoituksesta.


title: Margareeta Itävaltalainen (Espanja)

text: Margareeta Itävaltalainen (25. joulukuuta 1584 – 3. lokakuuta 1611) oli Habsburgien hallitsijasukuun kuulunut prinsessa, josta tuli Filip III:n puolisona Espanjan kuningatar. Margareeta oli Pyhän saksalais-roomalaisen valtakunnan keisarin Ferdinand II:n sisar.


title: Margareeta Itävaltalainen (Espanja)

text: Filip kruunattiin kuninkaaksi vuonna 1598, ja vuonna 1599 hän meni naimisiin Margareetan kanssa.


title: Margareeta Itävaltalainen (Espanja)

text: Toisin kuin Filip, Margareeta oli kiinnostunut valtiollisista asioista, ja oli usein erimielinen Lerman kreivin kanssa, jolle Filip oli delegoinut paljon päätäntävaltaansa. Filip ja Margareeta saivat kahdeksan lasta, joista viisi eli aikuisiksi asti:Vuonna 1603 syntynyt tytär, sekä kaksi nuorinta lasta, vuosina 1610 ja 1611 syntyneet tyttö ja poika kuolivat lapsina. Margareeta kuoli vain 26-vuotiaana pian kahdeksannen lapsensa syntymän jälkeen.


title: Virginia-luokka (taistelulaiva)

text: Virginia-luokka oli Yhdysvaltain laivaston viiden 1900-luvun alussa valmistetun aluksen muodostama predreadnought taistelulaivaluokka.


title: Connecticut-luokka

text: Connecticut-luokka oli Yhdysvaltain laivaston kuuden 1900-luvun alussa valmistetun aluksen muodostama predreadnought taistelulaivaluokka.


Lentopallon naisten maailmanmestaruuskilpailut 2006 pelattiin Japanissa 31. lokakuuta – 16. marraskuuta. Kilpailukaupunkeina olivat Osaka, Kōbe, Nagoya, Sapporo ja Tokio. Kisoihin osallistui 24 maata. Mestaruuden voitti Venäjä, joka kukisti Osakassa pelatussa loppuottelussa Brasilian erin 3–2. Pronssiottelussa Serbia ja Montenegro voitti Italian lukemin 3–0.


title: Lentopallon naisten maailmanmestaruuskilpailut 2006

text: Marija Borodakova, Olga Zhitova, Marija Bruntseva, Ljubov Sokolova, Jelena Godina, Natalija Safronova, Svetlana Krjutškova, Jekaterina Gamova, Marija Šešena, Julija Merkulova, Natalija Kulikova, Marina Akulova; päävalmentaja Giovanni Caprara.


title: Vuoden pakolaismies

text: Vuoden pakolaismies valittiin ensimmäisen kerran 2016


title: Kristian Suninen

text: Kristian Suninen (s. 1988) on suomalainen musiikkituottaja, säveltäjä ja rumpali. Hän valmistui Metropolia ammattikorkeakoulun pop/jazz-musiikin linjalta 2015.


title: Kristian Suninen

text:
Suninen on työskennellyt vuodesta 2011 lähtien Ylen Uusi Päivä-tv-sarjan musiikkitiimissä , musiikintekijänä Hanna-Riikka Siitonen johdolla ja on ollut mukana tekemässä musiikkia myös Ylen Galaxi-, Summeri- ja Lähiö -sarjoihin.
Tämän lisäksi Suninen on työskennellyt freelancerina tehden musiikkia tv- ja radiomainoksiin, trailereihin ja sekä toimien sessiomuusikkona.


title: Kristian Suninen

text: Suninen on myös toiminut musiikkiteknologian ja -tuottamisen tuntiopettajana Metropolian musiikintekijöiden linjalla vuodesta 2016.


title: Mississippi-luokka

text: Mississippi-luokka oli Yhdysvaltain laivaston kahden 1900-luvun alussa valmistetun aluksen muodostama predreadnought taistelulaivaluokka.


title: South Carolina -luokka

text: South Carolina -luokka oli Yhdysvaltain laivaston kahden 1900-luvun alussa valmistetun aluksen muodostama dreadnought taistelulaivaluokka.


title: Paintola

text: Paintola on suomalainen sukunimi, jonka edustajia on alle 100 henkilöä (2017). Nimi on suomennettu 1930-luvun nimien suomalaistamiskampanjan aikaan nimestä Paulson/Paulsson (molempaa kirjoitusasua esiintyy historiassa). Vanha, alun perin kauppias- ja tehtailijasuku 1800-luvulla yritykset Sääminki /Pietari /Helsinki.


title: Luettelo aavikoista pinta-alan mukaan

text: Tämä on luettelo suurimmista aavikoista maailmassa pinta-alan mukaan. Se sisältää kaikki yli 50 000 neliökilometriä suuremmat aavikot.


title: Marja Kolu

text: Marja Kolu (s. 1956 Keminmaa) on suomalainen kuvataiteilija ja kuvanveistäjä. Hänet tunnetaan erityisesti mosaiikkitöistään, joita on Jyväskylän seudulla, Kuopiossa, Oulussa ja Vieremällä.


title: Marja Kolu

text: Kolu valmistui Kankaanpään taidekoulusta taidemaalariksi vuonna 1981. Hän opiskeli myös Pietarin taideakatemiassa kuvanveistoa ja mosaiikkitaidetta sekä Tampereen ammattikorkeakoulussa. Kolu valmistui Jyväskylän yliopistosta filosofian maisteriksi 2014.


title: Marja Kolu

text:
Kolu on toiminut Jyväskylän taiteilijaseuran puheenjohtajana Jyväskylän kaupungin kulttuurilautakunnan jäsenenä ja Pohjanmaan taidetoimikunnassa.
Kolu toimi kuvataiteen läänintaiteilijana Keski-Suomessa. Mäntän kuvataideviikkojen kuraattorina Kolu oli vuonna 2001. Vuosina 2009-2011 hän oli Pohjanmaan läänintaiteilija Vaasassa.


title: Marja Kolu

text: Kolu on osallistunut myös kunnallispolitiikkaan.


title: Vihreä Elämänsuojelun Liitto

text: Vihreä Elämänsuojelun Liitto ry (Vesl) on vuonna 1987 perustettu syväekologinen aatteellinen yhdistys.


title: Vihreä Elämänsuojelun Liitto

text: Vesl keskittyy pääasiassa syväekologiseen valistus- ja julkaisutoimintaan.


title: Vihreä Elämänsuojelun Liitto

text: Vesl julkaisee syväekologista kulttuurilehteä "Elonkehää". Vesl ja "Elonkehää" julkaiseva Elonkehä ry yhdistyivät vuonna 2014, sillä järjestöt edustivat samaa syväekologista maailmankuvaa, ja niiden toimintaperiaatteet sopivat hyvin yhteen.


title: Vihreä Elämänsuojelun Liitto

text: Vihreä Elämänsuojelun Liitto on vuosien varrella järjestänyt lukuisia ympäristön tilaa ja kestävää elämäntapaa käsitteleviä seminaareja.


title: Vihreä Elämänsuojelun Liitto

text: Vesl on julkaissut useita julkilausumia (mm. Älä osta mitään- päivään liittyen) ja tehnyt yhteistyötä muiden järjestöjen kanssa.


title: Hvidovre IF

text: Hvidovre Idrætsforening on jalkapalloseura Hvidovren taajamasta, joka on osa Tanskan pääkaupunkiseutua. Seura pelaa kaudella 2017–18 Tanskan kolmanneksi korkeimmalla sarjatasolla 2. divisioonassa. Seura on voittanut kolmesti Tanskan mestaruuden. Tämä on tapahtunut vuosina 1966, 1973 ja 1981. Tanskan cupin Hvidovre on voittanut kaudella 1979–80.


title: Klopyralidi

text: Klopyralidi (CHNClO) on pikoliinihapon kloorattuihin johdannaisiin kuuluva orgaaninen yhdiste. Yhdistettä käytetään maataloudessa rikkaruohomyrkkynä.


title: Klopyralidi

text: Huoneenlämpötilassa klopyralidi on valkoista kiteistä ainetta. Yhdiste liukenee vähäisessä määrin veteen ja paremmin muun muassa metanoliin, asetoniin, asetonitriiliin, etyyliasetaattiin ja ksyleeniin. Klopyralidin herbisidiset ominaisuudet perustuvat siihen, että se toimii auksiinina ja matkii kasvien luonnollisia hormoneja. Klopyralidi on heikko happo ja sen pK-arvo on 2,3. Klopyralidi on ärsyttävä yhdiste ja vaikuttaa muun muassa silmiin, ihoon ja hengitysteihin.


title: Klopyralidi

text: Klopyralidia valmistetaan 2-pikoliinin fotokemiallisella kloorauksella ja hapettamalla muodostunut tuote klopyralidiksi.


title: Klopyralidi

text: Klopyralidia käytetään rikkaruohomyrkkynä muun muassa vilja-, sokerijuurikas- ja öljykasvipelloilla sekä nurmilla. Yhdiste on hyväksytty käytettäväksi muun muassa Euroopan unionin alueella.


title: Boldklubben af 1893

text: Boldklubben af 1893 (monesti B 93) on jalkapalloseura Østerbrosta, Kööpenhaminasta. Seura pelaa kaudella 2017–18 maan kolmanneksi korkeimmalla sarjatasolla 2. divisioonassa. B 93 on voittanut Tanskan mestaruuden yhdeksän kertaa: 1916, 1927, 1929, 1930, 1934, 1935, 1939, 1942 ja 1946. Tanskan cupin seura on voittanut 1982.


title: Susan Auch

text: Susan Auch (s. 1. maaliskuuta 1966) on kanadalainen pikaluistelun olympiamitalisti, joka uransa alkupuolella menestyi myös kaukalopikaluistelussa.


title: Susan Auch

text: Auch saavutti kaukalopikaluistelussa 500 metrillä MM-hopeaa vuonna 1985 ja 3 000 metrin viestissä maailmanmestaruuden vuosina 1986 ja 1988 sekä jälkimmäisenä vuonna kolmannen sijan Calgaryn olympialaisissa, joissa kaukalopikaluistelu oli mukana näytöslajina. Tämän jälkeen hän siirtyi perinteisempaan pikaluisteluun.


title: Susan Auch

text: Auch osallistui pikaluistelun sprintterien MM-kilpailuihin ensimmäisen kerran vuonna 1989 ja sijoittui 16:nneksi. Kymmenen parhaan joukkoon hän ylsi kuudennella yrittämällään vuonna 1994, jolloin hän sijoittui yhteispisteissä yhdeksänneksi ja oli ensimmäisessä 500 metrin lähdössä toiseksi nopein Kanadan ennätyksellä 39,51. Lillehammerin olympialaisissa 1994 hän luisteli 500 metrillä ajan 39,61 ja saavutti olympiahopeaa. Kaksi vuotta aiemmin Albertvillen olympialaisissa hän oli sijoittunut 500 metrillä kuudenneksi ajalla 40,83. Tuhannella metrillä Auch sijoittui Albertvillessä 17:nneksi ja Lillehammerissa kahdeksanneksi.


title: Susan Auch

text: Seuraavina vuosina Auch sijoittui sprintterien MM-kilpailuissa parhaimmillaan kuudenneksi vuonna 1995 ja seitsemänneksi ennen olympialaisia vuonna 1998. Arvokilpailukalenteriin uutena tulleissa matkakohtaisissa MM-kilpailuissa hän sijoittui 500 metrillä yhdeksänneksi vuonna 1996 ja kahdeksanneksi vuonna 1997. Kanadan ennätyksiä hän paransi viimeisen kerran 500 metrillä helmikuussa 1995 aikaan 38,94 ja 1 000 metrillä maaliskuussa 1997 aikaan 1.19,69. Arvokilpailujen ohjelmaan kuulumattomalla 100 metrillä hän luisteli maaimanennätyksen 10,56 Calgaryssä maaliskuussa 1997.


title: Susan Auch

text: Naganon olympialaisissa 1998 Auch saavutti toisen kerran olympiahopeaa 500 metrillä luisteltuaan ajat 38,42 ja 38,51, joilla hän hävisi vain maannaiselleen Catriona LeMay Doanille ensimmäisessä lähdössä 0,03 ja toisessa 0,30 sekuntia. Tuhannella metrillä Auch sijoittui 18:nneksi ajalla 1.19,82. Olympialaisten jälkeen hän sijoittui matkakohtaisissa MM-kilpailuissa Calgaryssä 500 metrillä neljänneksi vaikka luisteli toisessa lähdössä toiseksi parhaan ajan 38,23 sekä 1 000 metrillä kymmenenneksi ajalla 1.17,53.


title: Susan Auch

text: Välivuoden jälkeen Auch palasi kilparadoille ja sijoittui vuoden 2000 matkakohtaisissa MM-kilpailuissa Naganossa 500 metrillä kuudenneksi ja 1 000 metrillä kahdeksanneksi. Kauden päätteeksi hän luisteli Calgaryssä uransa parhaat ajat, 500 metrillä 38,09 ja 1 000 metrillä 1.16,48. Vuoden 2001 MM-kilpailuissa hän oli 500 metrillä seitsemäs ja 1 000 metrillä kahdeskymmenes. Seuraavana talvena hän voitti viimeiset Kanadan mestaruutensa 500 ja 1 000 metrillä. Maansa sprinttimestaruuden hän oli voittanut neljä kertaa kausina 1992–1995. Uransa viimeisissä arvokilpailuissa, Salt Lake Cityn olympialaisissa 2002 hän sijoittui 500 metrillä 21:nneksi ja 1 000 metrillä 27:nneksi.


Jääkiekon maailmanmestaruuskilpailujen 2018 pudotuspelit pelattiin 17.–20. toukokuuta 2018. Lohkojen neljä parasta etenivät pudotuspelivaiheeseen.


title: Izabela Vidovic

text: Izabela Vidovic (s. 27. toukokuuta 2001 Chicago, Illinois) yhdysvaltalainen on näyttelijä ja laulaja. Hänet tunnetaan parhaiten elokuvista "Homefront" (2013) ja "Wonder" (2017), sekä Freeformin draamasarjasta "The Fosters".


title: Izabela Vidovic

text: Englannin lisäksi Vidovic puhuu Serbokroaatin kieltä.


title: Izabela Vidovic

text: Vidovic syntyi Chicagossa kroaativanhemmille Mario ja Elizabeta Vidovićelle (née Bašić) vuonna 2001. He muuttivat Los Angelesiin Izabelan ollessa yksivuotias.


title: Izabela Vidovic

text: 7-vuotiaana Vidovic kiinnostui näyttelemisestä ja osallistui teatterissa Maija Poppanen, Camp Rock ja Anne näytelmiin.


title: Izabela Vidovic

text: Vidovic teki ensimmäiset näyttelijän roolit vuonna 2011 esiintymällä televisioelokuvassa "Little in Common", sekä vierailemalla televisiosarjoissa "Isän tyttö", "Conan" ja "". Hän on näytellyt The CW:n "Eloonjääneet" sarjassa Charlottea ja "Supergirl" sarjassa nuorta Kara Danversia.


title: Izabela Vidovic

text: Vidovic oli suuressa roolissa vuonna 2017 julkaistussa draamaelokuvassa "Wonder". Vuonna 2018 hän vierailee The CW;n draamakomedian "iZombie" neljännellä kaudella Isobel hahmona.


title: Beate Heister

text: Beate Heister (s. Essen, Saksa) on saksalainen yritysjohtaja, perijätär ja miljardööri. Hän hallitsee merkittävää osaa erityisesti Keski-Euroopassa, Yhdysvalloissa ja Australiassa toimivasta Aldi -vähittäismyymäläketjusta, jonka Aldi Süd -osan omistuksen hän peri isältään Karl Albrechtilta (1920–2014) yhdessä veljensä Karl Albrecht nuoremman (Karl Albrecht Jr.) kanssa. Maaliskuussa 2018 yhdysvaltalainen talousjulkaisu Forbes arvioi sisarusten yhteiseksi varallisuudeksi 29,8 miljardia dollaria, josta puolet kuuluu kummallekin sisarukselle (siis 14,9 mrd euroa). Bloombergin laskennallinen arvio Beate Heisterin varallisuudesta oli 13,0 miljardia euroa (25.4.2018).


title: Beate Heister

text: Aldi-konsernin emoyhtiö on Aldi Einkauf GmbH & Co. Sen perustivat veljekset Karl ja Theo Albrecht vuonna 1948 äitinsä Anna Albrechtin aiemmin ylläpitämän supermarketin toiminnan laajentamiseksi. Vuoteen 1953 mennessä veljekset olivat laajentaneet yritystä noin 30 nimellä Albrechts-toimivan halpamyymälän ketjuksi. Myymälöiden nimeksi tiivistyi Aldi, joka on lyhennys sanoista ""Al"brecht "Di"skont" (suom. 'Albrechtin halpamyymälä'). Yhtiö jaettiin vuonna 1960 maantieteellisen vastuun mukaan kahteen osaan: "Aldi Süd" (Karl Albrechtille) ja "Aldi Nord" (Theo Albrechtille).


title: Beate Heister

text: Heister on naimisissa, hänellä on kuusi lasta.


title: Delaware-luokka

text: Delaware-luokka oli Yhdysvaltain laivaston kahden 1900-luvun alussa valmistetun aluksen muodostama dreadnought taistelulaivaluokka.


title: Boldklubben 1903

text: Boldklubben 1903 (monesti B 03 tai B 1903) on jalkapalloseura Kööpenhaminan kaupungista. Kaudella 2017–18 seura pelaa Tanskan kuudenneksi korkeimmalla sarjatasolla. B 1903 on voittanut Tanskan mestaruuden seitsemän kertaa: 1920, 1924, 1926, 1938, 1969, 1970, 1976. Tanskan cupin Boldklubben on voittanut 1979 ja 1986.